title: Turun isku 2017

text: Poliisin mukaan uhrit valikoituivat sattumanvaraisesti. Kuitenkin poliisi epäilee tekijän valikoineen uhreikseen tarkoituksella naisia, koska epäilty puukotti vain sellaisia miehiä, jotka olivat tulleet auttamaan naisuhreja. Bouanane totesi oikeuskäsittelyssä, että hänen tarkoituksenaan oli tappaa nimenomaan naisia.


title: Turun isku 2017

text: Silminnäkijä kiinnitti huomiota siihen, että suuri joukko sivullisia otti kännykkäkameroillaan kuvia ja videoita sen sijaan, että he olisivat auttaneet uhreja. Toisaalta eräät sivulliset puolustivat myös uhreja, ajoivat tekijää takaa ja jopa löivät hyökkääjää pesäpallomailalla pidätystilanteessa.


title: Turun isku 2017

text: Useista kauneuskilpailuista tunnettu henkilö, joka ei halunnut tuoda nimeään julkisuuteen, kertoi The Voicen haastattelussa, että veristä puukkoa kantanut Bouanane huusi Jumalaa arabiaksi: ”Hän käveli meitä kohti kädet levällään ja huusi Allahia.” Epäilty on kuulusteluissa vahvistanut huutaneensa ”Allāhu akbar”. Myös todistajat oikeudessa vahvistivat huudot. He kuvasivat Bouananen toimintaa sekavaksi ja raivoisaksi.


title: Turun isku 2017

text: Poliisi piti tiedotustilaisuuden puukotuksista 18. elokuuta 2017 kello 19.00. Poliisi ilmoitti kohottavansa valmiuttaan valtakunnallisesti lisäämällä partioiden määrää ja tehostamalla tiedonhankintaa koko maassa. Myös lentokenttiä alettiin valvoa tarkemmin tekojen seurauksena. Sisäministeri Paula Risikko ilmoitti, että ulkomaalaisvalvontaa tehostetaan. Seuraavana maanantaina 21. elokuuta poliisi palasi tavanomaiseen valmiuteensa. Keskusrikospoliisi alkoi tutkia Turun puukotuksia terroristisessa tarkoituksessa tehtyinä kahtena murhana ja kahdeksana murhan yrityksenä. Sittemmin tekoa alettiin tutkia kahtena terroristisessa tarkoituksessa tehtynä murhana sekä yhdeksänä terroristisessa tarkoituksessa tehtynä murhan yrityksenä.


title: Turun isku 2017

text: Poliisi lisäsi Itä-Suomessa muun muassa Kuopion torin valvontaa suurmarkkinoiden ajaksi. Paikalle tuotiin betoniesteitä ajoneuvoiskujen ehkäisemiseksi. Oulussa keskustassa toimittiin samalla tavalla poliisihallituksen antaman määräyksen seurauksena ja paikalle tuotiin raskaita ajoneuvoja Turun iskun takia. Oulussa esteet poistettiin seuraavana maanantaina, mutta paikalle suunnitellaan pysyviä ajoesteitä.


title: Turun isku 2017

text: Turun kaupunki järjesti suruliputuksen perjantain tapahtumien johdosta keskustan silloilla lauantaina kello 8–21. Lauantaina sisäministeriö määräsi puolilta päivin suruliputuksen koko maan valtion virastoihin ja laitoksiin. Liputus alkoi heti ja se päättyi klo 21. Sisäministeriö toivoi, että koko maa yhtyisi suruliputukseen.


title: Turun isku 2017

text: Suojelupoliisin mukaan teko vastaa sen tekemää uhka-arviota Suomeen kohdistuneista uhkista. Suojelupoliisin näkemyksen mukaan Bouanane sopii tyypilliseen terrori-iskun tekijän profiiliin. Lisäksi sen mukaan suuri Suomeen saapuneiden turvapaikanhakijoiden määrä on osittain nostanut Suomeen kohdistunutta terroriuhkaa.


title: Turun isku 2017

text: Surmapaikalle on tehty pieni aidattu alue, jonne on tuotu paljon kukkia ja kynttilöitä. Myös tasavallan presidentti Sauli Niinistö kävi laskemassa paikalle kukkaset.


title: Turun isku 2017

text: Suojelupoliisin operatiivinen apulaispäällikkö Seppo Ruotsalaisen mukaan vuoden 2012 jälkeen suojelupoliisin seuraamien terrorismille myötämielisten kohdehenkilöiden määrä on kasvanut 80 prosentilla, mikä on huolestuttava seikka. Näillä henkilöillä on entistä enemmän ja entistä tiiviimpiä yhteyksiä kansainvälisiin terroristijärjestöihin. Entistä useammat kohdehenkilöt ovat olleet itse mukana terroristisessa, jopa aseellisessa toiminnassa, ja kohdehenkilöiden joukossa on myös kansainvälistä suojelua hakeneita henkilöitä.


title: Turun isku 2017

text: Valtakunnansyyttäjänvirasto arvioi poliisin aseenkäyttöä Bouananen kiinnioton yhteydessä. Syyttäjän mukaan poliisin voimankäyttö hänen taltuttamisessaan ei anna aihetta rikostutkintaan. Terrorismirikosasiaa koskevan syytteen nostamisesta päättää tavanomaisista rikoksista poiketen valtakunnansyyttäjä. Syyttäjäryhmässä on mukana kaksi terrorismirikoksiin erikoistuvaa syyttäjää.


title: Turun isku 2017

text: Sisäministeri Paula Risikko sanoi Ylen A-studiossa 21. elokuuta, että turvapaikanhakijoiden palautuksia, myös pakkopalautuksia, tehostetaan syksyllä. Ohjelmassa keskusteltiin toimista, joilla Turun puukotuksien kaltaiset tapahtumat ehkäistään tulevaisuudessa. Risikon mukaan poliisilla on palautusjonossa jopa 1 400 henkilöä. Hän kommentoi myöhemmin spekulointia palautuskeskuksista, että Bouananea ei olisi voitu sijoittaa sellaiseen, koska hän oli valittanut kielteisestä turvapaikkapäätöksestään – hän olisi saanut odottaa päätöstä valitukseen vastaanottokeskuksessa.


title: Turun isku 2017

text: Vuoden kuluttua iskusta, 18. elokuuta 2018, Turun kaupunki ei järjestänyt muistotilaisuutta. Kaupunginjohtaja Minna Arveen mukaan kaupunki oli sitä mieltä, etteivät traaginen rikos ja sen tekijä ansaitse muistopäiviä. Sen sijaan Kansallismielisten liittouma -niminen taho järjesti Turussa samana päivänä 188 Kukkavirta -nimisen marssin, johon poliisin mukaan osallistui noin 300 ihmistä. Marssijat laskivat Aurajokeen kukkia ja seppeleen iskun uhrien muistoksi. Vastarannalla järjestettiin samanaikaisesti äärioikeistoa vastustava mielenosoitus.


title: Turun isku 2017

text: Tasavallan presidentti Sauli Niinistö antoi lausuntonsa lauantaina 19. elokuuta. Hän muun muassa otti osaa kuolonuhrien omaisten menetykseen sekä toivotti voimia haavoittuneille. Hän myös kiitti poliisia ja pelastushenkilökuntaa vakuuttavasta toiminnasta. Lisäksi hän toivoi kansalaisilta asiallista keskustelua maahanmuuttoon liittyvissä asioissa ja tuomitsi törkeän leimaamisen sekä tahallisen väärinymmärtämisen.


title: Turun isku 2017

text: Pääministeri Juha Sipilän mukaan ”on kyse yksittäisestä” tapauksesta, ja välikohtauksella ei ole yhteyttä muihin tapauksiin. Seuraavana päivänä hän kommentoi, että ”vihaan ei vastata vihalla”.


title: Turun isku 2017

text: Sisäministeri Paula Risikon mukaan ”isku ei tullut yllätyksenä”. Iskun tapahduttua Risikko kuvaili epäiltyä ”ulkomaalaisen näköiseksi”. Hän joutui myöhemmin selittelemään lausuntoaan.


title: Turun isku 2017

text: Perussuomalaisten puheenjohtaja ja europarlamentaarikko Jussi Halla-aho kommentoi iskua 19. elokuuta Facebook-päivityksessään. Halla-ahon mukaan ”surunvalittelut ja latteudet eivät riitä” ja ”päättäjien on kannettava vastuu harjoittamansa politiikan seurauksista”.


title: Turun isku 2017

text: Arkkipiispa Kari Mäkinen totesi välikohtauksesta, että ”tekijä on yksi meistä” ja ”mitä enemmän elämä jatkuu arkisena, sitä nopeammin voimme käsitellä asiaa”.


title: Turun isku 2017

text: Suomen islamilainen neuvosto tuomitsi jyrkästi Turun puukotukset, koska ne olivat ”vastoin niin islamin kuin kaikkien muidenkin uskontojen perusperiaatteita ja yleisiä inhimillisiä arvoja.”


title: Turun isku 2017

text: 31-vuotiaan kuolleen naisuhrin pikkuveli kommentoi MTV Uutisille tuntojaan iskua seuraavana päivänä sanomalla: ”Olen aina tuominnut terrori-iskut ja pitänyt niitä kamalina tekoina. Olen kuitenkin ajatellut, että ne tapahtuvat kaukana ja muille ihmisille. Ei sitä pysty sanoin kuvailemaan miltä tuntuu, kun se osuu omalle kohdalle. Ajattelin heti, että nyt terrori-isku tapahtui sitten Suomessa. Se ei tuntunut normaalilta väkivallan teolta. Olin jo aikaisemmin sanonut, että on vain ajan kysymys, kun Suomessa sattuu jotain. Ajattelin jo silloin, kun turvapaikanhakijoita rupesi tulemaan Suomeen paljon, että siitä seuraa jotain pahaa. Joukossa on aina vaarallisia ihmisiä. Ja nyt se sitten tapahtui.”


title: Turun isku 2017

text: Pääministeri Juha Sipilän lausuntoja uhrin veli kommentoi sanomalla: ”Hän korostaa koko ajan, että tämä on yksittäistapaus eikä tarvitse pelätä. Miten hän voi sanoa niin? Ei terroristien kohdalla voi puhua yksittäistapauksista, kun iskuja tapahtuu jatkuvasti jossain päin. Minä en ole pitänyt enää hetkeen Suomea turvallisena paikkana. Ei täällä ole turvallista, kun tällaista voi tapahtua keskellä päivää torilla, aivan järjetöntä teurastusta.”


title: Turun isku 2017

text: Suomi on saanut paljon osanottoja maailmalta. Viron presidentti Kersti Kaljulaid otti myös osaa suomalaisten suruun toteamalla muun muassa, että ”Tämä on raskas päivä ja raskas viikonloppu Suomelle ja suomalaisille. Raskas se on myös virolaisille, sillä meillä on aivan erityinen yhteys Suomeen. Me hengitämme samaan tahtiin suomalaisten kanssa, me ymmärrämme toisiamme useimmiten jo puolesta sanasta. Ja kun heillä on vaikeaa, jaamme heidän tuskansa.”


title: Turun isku 2017

text: Myös muun muassa Ranskan presidentti Emmanuel Macron sekä Ruotsin ja Tanskan pääministerit ilmaisivat osanottonsa tapahtumien johdosta. Euroopan komission puheenjohtaja Jean-Claude Juncker lähetti pääministeri Sipilälle suomenkielisen kirjeen, jossa hän ilmaisi tukensa suomalaisille ja Suomen turvallisuusviranomaisille.


title: Turun isku 2017

text: Jane's-tutkimuslaitoksen terrorismiin perehtynyt vanhempi tutkija Otso Iho sanoo, että ei ole lainkaan yllättävää, että tekijä tulee Marokosta, koska siellä ja Pohjois-Afrikassa yleensäkin on ollut vahvaa jihadistista liikehdintää.


title: Turun isku 2017

text: Sotatieteen tohtori ja terrorismin tutkija Antti Paronen kertoi pitävänsä merkittävänä, että puukotusten taustalta löytyi terroristinen motiivi, koska kyseinen ideologinen vaikutus kytkee tapahtumat osaksi jotain suurempaa, joka uhkaa yhteiskuntaa tavalla, joka ravisuttaa sen rakenteita. Paronen katsoo, että aatteellisuus tekee teosta esimerkiksi tavallista humalaisen tekemää puukotusta tai tappelua huomattavasti vaarallisemman ilmiön. Hän katsoo myös, että nyt on ylitetty se raja, jonka jälkeen Suomessa ei ole paluuta sellaiseen tilaan, jossa pelkästään pystyttäisiin deradikalisointiohjelmilla ja ehkäisevällä poliisityöllä ehkäisemään terrori-iskuja. Hänen mielestään Suomella pitää olla kyky tarvittaessa ratsioiden, voimankäytön ja voimannäytön kautta torjua tällaista uhkaa. Paronen sanoo, että suomalaisten on pystyttävä tunnustamaan, että terroriteot ovat tekijöiden näkökulmasta sotaa Suomea kohtaan.


title: Turun isku 2017

text: Geopoliittisiin konflikteihin erikoistuneen tutkijan Alan Salehzadehin mukaan yksi syy terrori-iskujen lisääntymiseen Euroopassa on se, että Isis on häviämässä sotaa Lähi-idässä.


title: Turun isku 2017

text: Terrorismin seurantaan erikoistuneen SITE Intelligence Groupin johtajan Rita Katzin mukaan Isis-jihadistijärjestön tukijat ovat juhlineet Turun puukotuksia internetissä. Poikkeuksellisesti Isis ei kuitenkaan ottanut terroriteosta vastuuta. Syyksi epäiltiin muun muassa teon vähäistä propaganda-arvoa ja sitä, että tekijä ei kuollut teossa.


title: Turun isku 2017

text: Ruotsin Maanpuolustuskorkeakoulun tutkijan Magnus Ranstorpin mukaan Turun puukotuksella on selkeä yhteys edellisenä päivänä tapahtuneeseen Barcelonan terrori-iskuun. Ranstorpin mukaan "Marokkolainen terrorismiverkosto ulottuu Barcelonasta Turkuun. Se alkaa Ceutan ja Melillan kaupungeista (Marokon rannikolta) ja jatkuu Espanjan, Ranskan ja Brysselin kautta edelleen Pohjoismaihin. Eräillä merkittävimmillä terroristitoimijoilla Ruotsissa on marokkolainen tausta".


title: Turun isku 2017

text: Iskun oikeudenkäynnin pääkäsittely alkoi 9. huhtikuuta 2018. Istunto pidettiin poikkeuksellisesti Turun Saramäen vankilassa. Bouanane yritti oikeudenkäynnissä pyytää puheenvuoroa viittaamalla. Hän ei saanut aluksi puheenvuoroa, koska häntä oli tarkoitus kuulla vasta seuraavalla viikolla. Kun lupa puheenvuoroon myönnettiin, hän kertoi, että hänen ensimmäinen ajatuksensa oli tappaa kaksi ihmistä ja katkaista heidän päänsä. Bouanane jatkoi, että ensimmäisen murhan jälkeen hän halusi piiloutua ja jatkaa iskua myöhemmin. Hänen tavoitteenaan oli katkaista kahden tai sitä useamman ihmisen päät. Samassa oikeudenkäynnissä tekijän avustaja totesi, että Bouanane kokee itsensä terroristiksi. Eräs uhrien avustajista kertoi oikeudessa, että Bouanane on myös kirjoittanut sellissään, että hän halusi tehdä Suomesta islamilaisen valtion.


title: Turun isku 2017

text: Kolmantena käsittelypäivänä kuultiin iskussa vakavasti loukkaantunutta uhria. Hänen kertoessaan puukotuksista Bouanane nauroi avoimesti. Jo käsittelypäivän alussa Bouanane oli virnuillut oikeudelle. Bouanane myös poistettiin istuntosalista, kun hän oli hermostunut asianomistajalle tämän kuulemisen aikana eikä suostunut hiljentymään.


title: Turun isku 2017

text: Seuraavina käsittelypäivinä Bouanane jatkoi edelleen naureskelua ja virnistelyä. Edellisenä yönä hän oli riehunut vankilassa, jossa hän hajotti muun muassa television ja muuta sellikalustoa. Itse iskusta hän totesi oikeudessa, että ei olisi lopettanut sitä, jollei häntä olisi ammuttu. Bouanane kertoi, että ensimmäinen uhri ärsytti häntä hymyllään ja valikoitui hänen kohteekseen tämän takia. Myös Jehovan todistajien esitteitä jakanut nainen ärsytti häntä seksuaalisesti. Nainen ystävineen herätti Bouananessa "tietynlaisia tunteita, mitkä olivat niin sanotusti kiusallisia". Bouanane tiesi, että nainen oli jakamassa uskonnollista materiaalia. Bouananen kertoman mukaan hän satutti toista ja kolmatta uhria välittääkseen viestin, että näiden pitää poistua alueelta. Hän aikoi iskeä veitsellä niin montaa ihmistä kuin suinkin. Neljännen uhrinsa kohdalla hän sanoi ymmärtäneensä, että tehtävä oli epäonnistunut, koska hän ei ollut saanut leikattua ensimmäisen uhrin päätä irti. Hän totesi epäonnistumisesta: "Aikomus oli, että jään samaan paikkaan torin keskelle. Suunnitelmissani oli, että leikkaan uhrin pään ja nostan sen valvontakameraan."


title: Turun isku 2017

text: Bouanane totesi, että alun perin hänen kohteenaan olivat naiset, eivät miehet. Aiemmin hän on kiistänyt valikoineensa uhreiksi ainoastaan naisia. Hän kertoo huutaneensa tekohetkellä "Allahu akbar" siitä syystä, että oli sodassa naisia vastaan. Hän jatkoi, että hän tahtoi muuttaa elämänsä teollaan. Hänen toiveenaan oli, että hän olisi kaukana naisista. Ei pelkästään suomalaisista naisista, vaan myös marokkolaisista, saksalaisista ja italialaisista naisista, sillä he ärsyttivät häntä jo kotimaassaan sekä Saksassa ja Italiassa. Kihlakunnansyyttäjä Hannu Koistinen piti näitä lausuntoja vihapuheena naisia kohtaan.


title: Turun isku 2017

text: Bouananelta kysyttiin myös puukotusiskun nuorimmasta uhrista, tapahtumahetkellä 15-vuotiaasta tytöstä. Bouanane ja tyttö tunsivat toisensa kesäkurssilta. Bouanane ei kuitenkaan tunnistanut tyttöä hyökkäyshetkellä. ”Tunsin kyllä sen jälkeen kun näin kuvat hänestä. Hyökkäyksen aikaan en katsonut tarkkaan kasvoihin", Bouanane kertoi oikeudessa. Kiinniottotilanteesta hän kertoi, että hän otti 73-vuotiaan naisen ihmiskilvekseen: ”Semmoinen suunnitelma oli mielessä, että otan vanhemman rouvan samaan tilanteeseen kun poliisit tulevat.” Eläkeläisnainen loukkaantui tilanteessa.


title: Turun isku 2017

text: Oikeussalissa keskusteltiin lopuksi siitä, saako Bouanane istua lattialla tai toisella tuolilla vai ei. Hän kieltäytyi istumasta omalle paikalleen ja totesi: ”Jokainen uusi asia tai tuote, jota käytän, vie minut helvettiin.” Oikeuden puheenjohtaja määräsi Bouananen istumaan paikalleen tai seisomaan. Bouanane ei suostunut tähän, joten vartijat veivät hänet pois. Hän ei enää suostunut jatkamaan istuntoa, joten istunto keskeytettiin. Keskusteltaessa tulevan istuntopäivän kuvausoikeuksista eräs iskun uhreista pyysi, että kuvauslupaa ei myönnettäisi, jotta "terroristi ei saisi haluamaansa ylimääräistä julkisuutta".


title: Turun isku 2017

text: Seuraavana käsittelypäivänä keskiviikkona 18. huhtikuuta Bouanane kieltäytyi edelleen istuutumasta. Aiheeseen liittyen oikeuden puheenjohtaja Tapio Katajamäki totesi, että on erittäin harmissaan siitä, että oikeudenkäyntiä on mediassa kuvailtu farssiksi. Bouanane lähetettiin jälleen pois salista ennen kuin istunto ehti kunnolla edes alkaa. Tämän johdosta oikeus siirtyi käsittelemään esitutkintamateriaalia. Aineistosta tuli ilmi, että Bouananen puhelimesta löytyi kymmeniä videoita ja tuhansia kuvia, jotka poliisi luokitteli terroristijärjestö Isisiä koskeviksi.


title: Turun isku 2017

text: Aineistossa oli myös sellaisia asioita, jotka eivät olleet tulleet aikaisemmin julkisuudessa esille: Bouanane kertoi esitutkinnan aikana poliisille, että hän oli tutustunut moskeijassa Turussa mieheen, joka suhtautui terroristijärjestö Isisiin myönteisesti. Bouanane oli keskustellut Isisistä miehen kanssa, ja mies oli auttanut häntä liittymään Telegramissa Isis-myönteisiin ryhmiin. Bouanane on ollut jäsenenä useissa viestipalvelu Telegramin Isis-myönteisissä ryhmissä. Hän oli lähettänyt ryhmiin useita viestejä ja vieraillut viestipalvelussa päivittäin.


title: Turun isku 2017

text: Sama neuvoja antanut mies oli kertonut Bouananelle, että hänellä olisi mahdollisuus päästä Turkin kautta Syyrian Raqqaan taistelemaan terroristijärjestö Isisin joukoissa. Bouanane kertoikin poliisikuulusteluissa, että hän jossain vaiheessa pohti lähtemistä taistelemaan Irakiin tai Syyriaan, mutta tuli myöhemmin toisiin aatoksiin. Hänen mukaansa sillä ei ollut merkitystä, että suomalaiset eivät olleet suoraan mukana Syyrian iskuissa, jotka Bouanane koki osin Turun iskun laukaisseena tekijänä. Bouanane kertoi, että hän halusi vain vahvistaa islamilaista valtakuntaa, ja idea tai ajatus teon toteuttamiseen tuli määräyksenä Taivaasta. ”Taivaasta tuli se määräys, ja sitten ajattelin vain toteuttaa sen”, hän totesi poliisikuulusteluissa. Hän piti tekoaan jihadina. Myös esitutkinnan kuulusteluissa hän vastaili kysymyksiin aika ajoin naureskellen ja virnistellen.


title: Turun isku 2017

text: Bouanane oli myös kertonut kuulustelujen aikana, että hän oli keskustellut ennakkoon mahdollisesta iskusta neuvoja antaneen miehen kanssa. Bouanane oli kertonut miehelle, että hänen mielestään isku olisi parempi tehdä esimerkiksi Ranskaan, sillä Ranska liittyy enemmän Syyrian tapahtumiin kuin Suomi. Mies oli kuitenkin sanonut, että myös Suomi on vastuussa teoista. Bouanane katsoi, että hänellä on oikeus tappaa suomalaisia. Hänen alkuperäisenä suunnitelmanaan oli alun perin hyökätä suomalaisia sotilaita kohtaan Pansiossa, mutta suunnitelma muuttui.


title: Turun isku 2017

text: Esitutkinnan aikana selvisi myös, että Bouanane oli etsinyt puhelimellaan Internetistä tietoa pommin tekemisestä. Lisäksi neuvoja antanut tuttava oli puhunut hänelle pommiliivin tekemisestä. Mies oli kertonut Bouananelle, että poliisi ampuisi kuolettavasti suuremmalla todennäköisyydellä, mikäli tekijällä olisi ollut pommiliivi tai käsiaseen jäljitelmä. Bouanane kertoi poliisille, että hän piti keskustelua aivan tavanomaisena. Hän kuitenkin luopui pommin rakentamisesta, sillä se olisi ollut vaikeaa.


title: Turun isku 2017

text: Loppujen lopuksi Bouanane suostui vastaamaan oikeudessa kysymyksiin vain vajaan parin tunnin ajan. Yleisradio uutisoi, että itse asiassa syytetty ei aina edes vastannut hänelle esitettyihin kysymyksiin, vaan kertoili mitä mieleen juolahti, kuten ettei osaa kuukausia ja vuosia.


title: Turun isku 2017

text: Varsinais-Suomen käräjäoikeus tuomitsi 15. kesäkuuta 2018 Abderrahman Bouananen kahdesta terroristisessa tarkoituksessa tehdystä murhasta ja kahdeksasta terroristisessa tarkoituksessa tehdystä murhan yrityksestä elinkautiseen vankeuteen. Hän joutuu korvaamaan uhreille kipu- ja kärsimyskorvauksia yli puoli miljoonaa euroa ja lisäksi oikeudenkäyntikulut.


title: Turun isku 2017

text: Mielentilatutkimuksen mukaan Bouanane oli syyntakeinen, eli hän ymmärsi tekonsa. Puukotukset oli tehty vakaasti harkiten sekä erityisen raa’alla ja julmalla tavalla. Oikeuden mielestä teko oli myös kokonaisuutena arvostellen törkeä. Hänet siirettiin Turun vankilaan kärsimään tuomiotaan.


title: Turun isku 2017

text: Bouanane valitti tuomiosta hovioikeuteen elokuussa 2018. Hän kiisti, että teko olisi tehty lain tarkoittamalla tavalla terroristisessa tarkoituksessa. Lisäksi Bouanane valitti yhden uhrin, Hassan Zubierin, ansionmenetyskorvauksista. Käräjäoikeus oli määrännyt Bouananen maksamaan Zubierille ansionmenetyksistä 948 euroa kuukaudessa siihen saakka, kunnes tämä täyttää 65 vuotta. Myöhemmin kuitenkin selvisi, että Zubier oli antanut ansioistaan vääriä tietoja.


title: Turun isku 2017

text: Valmisteleva istunto hovioikeudessa pidettiin 11. tammikuuta 2019, ja varsinaisen käsittelyn piti alkaa helmikuussa 2019. 28. tammikuuta 2019 Bouanane kuitenkin perui valituksensa, joten käräjäoikeuden tuomio sai lainvoiman. Bouananea oikeuskäsittelyssä avustanut asianajaja Kaarle Gummerus tiedotti valituksen peruuttamisen syyksi sen, että "hänen päämiehensä ei halua olla asian kanssa enää missään tekemisissä".


title: Pekka Kytömäki

text: Pekka Kytömäki (s. 10. toukokuuta 1975 Hämeenlinna) on tamperelainen runoilija ja kääntäjä. Hän aloitti runouden kirjoittamisen 37-vuotiaana vuonna 2012 ja sai kunniamaininnan Pirkanmaan kirjoituskilpailun lyriikkasarjassa vuonna 2014. Kytömäen esikoisrunokokoelma "Ei talvikunnossapitoa" ilmestyi vuonna 2015. Esikoisteos voitti vuoden 2016 Tampereen kaupungin kirjallisuuspalkinnon. Palkintoperusteissa teoksen tiiviitä ja aforistisia runoja kiitettiin hiotusta ja oivaltavasta runokielestä.


title: Pekka Kytömäki

text: Kytömäen toinen runokokoelma "Valo pilkkoo pimeää" ilmestyi vuonna 2016. Kytömäki on mukana vuonna 2017 ilmestyneessä kaksikielisessä runoantologiassa "Lungfuls of Silence - Keuhkojen täydeltä hiljaisuutta" yhdessä Arto Lapin ja Niklas Salmen kanssa. Hänen palindromirunoista koostuva kolmas kokoelmansa "Aattelu rulettaa" ilmestyi vuonna 2018. Pekka Kytömäki on kirjailija Anni Kytömäen veli.


title: Ajanvietematematiikka

text: Ajanvietematematiikka tarkoittaa matemaattisia pulmatehtäviä ja pelejä, joita ihmiset harrastavat huvin vuoksi. Niissä käytetään samaa logiikkaa ja päättelyä kuin matematiikassa. Suurelle yleisölle tarkoitetut tehtävät ovat usein helppoja, ja ratkaisun voi löytää ilman matematiikan erikoistaitojakin kokeilemalla erilaisia vaihtoehtoja. Matemaattisia tehtäviä julkaistaan ajanvietteeksi esimerkiksi lehtien ajanvietepalstoilla.


title: Ajanvietematematiikka

text: Ajanvietematemaattisia tehtäviä on monelta eri matematiikan alalta, mutta etenkin geometriasta, lukuteoriasta ja kombinatoriikasta. Yleisiä tehtäviä tai pelejä ovat esimerkiksi sudoku, taikaneliöt, soluautomaatti, laatoitustehtävät, tulitikkujen siirtelytehtävät, pakkausongelmat ja alueen jakamistehtävät.


title: Ajanvietematematiikka

text: Jotkut pitävät ajanvietematematiikkaa keinona herättää oppilaissa kiinnostusta matematiikan opiskeluun.


title: Jo’ Buddy Meets Funky Kingstone

text: Jo’ Buddy Meets Funky Kingstone on Jo’ Buddyn ja Funky Kingston -yhtyeen albumi, joka julkaistiin vuonna 2015.


title: Heili-kirjastot

text: Heili-kirjastot on Etelä-Karjalan kaikkien kirjastojen yhteinen kirjastokimppa. Kimppa aloitti toimintansa vuonna 2013 ja laajeni koko Etelä-Karjalaan kesällä 2018, kun myös Luumäen kunnankirjasto liittyi mukaan.


title: Heili-kirjastot

text: Heili-kortilla voi lainata ja tehdä varauksia jokaisesta Etelä-Karjalan kirjastosta. Aineiston voi palauttaa mihin tahansa kimpan kirjastoon ja varatut aineistot toimitetaan asiakkaan omaan kotikirjastoon. Heili-verkkokirjasto siirtyi osaksi Kansalliskirjaston Finna-tiedonhakupalvelua syyskuussa 2017.


title: Tbilisin Olympiapalatsi

text: Tbilisin Olympiapalatsi () on monitoimihalli Georgian Tbilisissä. Olympiapalatsi valmistui vuonna 2015 ja sen yleisökapasiteetti on konserteissa 4 000 ja urheilutapahtumissa 3 600. Halli rakennettiin alun perin vuoden 2015 Euroopan nuorten olympiafestivaaleja varten. Siellä on järjestetty myös lukuisia urheilutapahtumia.


title: Tbilisin Olympiapalatsi

text: Tbilisin Olympiapalatsi isännöi vuoden 2017 Lasten Eurovision laulukilpailun.


title: Ashton-under-Lynen rautatieasema

text: Ashton-under-Lynen rautatieasema on rautatieasema Ashton-under-Lynen kaupungissa Suur-Manchesterin alueella. Se sijaitsee Cotswold Linen varrella. Se on aiemmin tunnettu nimillä Ashton ja Ashton Charlestown.


title: Ashton-under-Lynen rautatieasema

text: Asemaa käytti 361 946 matkustajaa kaudella 2015–2016.


title: Michel Wedel

text: Michel Wedel (s. 1957 Haag) on alankomaalainen ekonomisti ja entinen karateka. Hänellä on myös Yhdysvaltain kansalaisuus. Hän on PepsiCon kuluttajatutkimuksen professori Marylandin yliopistolla. Hän työskentelee tilastollisten ja ekonometristen menetelmien kehittämisessä kuluttajien käyttäytymisen analysoimiseksi ja ennakoimiseksi. Karatessa hän voitti aktiiviurallaan Kyokushinin raskaansarjan Euroopan mestaruuden.


title: Michel Wedel

text: Wedel opiskeli Haagissa Atheneum B, Thorbecke lyseossa vuosina 1969–1975, jonka jälkeen hän suoritti ylemmän korkeakoulututkinnon biomatematiikasta Leidenin yliopistolla 1981. Wedel suoritti myös Delftin yliopistolla liiketoiminnan hallinnon tutkinnon 1980. Lisäksi hänellä on tohtorin tutkinto markkinoinnista Wageningenin yliopistolla, jonka hän suoritti 1990.


title: Michel Wedel

text: Wedel otteli Kyokushin karatessa raskaassarjassa 1970-luvulta 1980-luvulle. Hän voitti Hollannin mestaruuden yhdeksän kertaa vuosien 1978–1987 aikana häviten loppuottelun vain kerran Gerard Gordeaulle 1980.


title: Michel Wedel

text: Kansainvälisellä tasolla Wedel oli mukana historian toisissa maailmanmestaruuskisoissa 1979, mutta saavutti menestystä voitettuaan historian ensimmäisen Ibutz Oyama Cupin 1983. Hän voitti loppuottelussa Michael Thompsonin. Samana vuonna Wedel voitti Alankomaissa pidetyn kansainvälisen openin, jossa hän voitti loppuottelussa Flemming Jensenin. 1984 Wedel oli mukana kolmansissa maailmanmestaruuskisoissa, jossa hän sijoittui 16. parhaan joukkoon. Hänen turnaus päättyi hävittyään Akira Masudalle.


title: Michel Wedel

text: 1985 Wedel sijoittui toiseksi Ibutz Oyama Cupissa hävittyään loppuottelussa Andy Hugille. Seuraavana vuonna Wedel sen sijaan voitti toisen kerran Ibutz Oyama Cupin voitettuaan loppuottelussa puolalaisen Lendan. Wedel oli mukana myös 1986 Peter Smitin kanssa Japanin mestaruuskisoissa, mutta jäi ilman menestystä. 1987 Wedelistä tuli historian toinen alankomaalainen Kyokushinin Euroopan mestari ja ensimmäinen raskaansarjan mestari Katowicessa, Puolassa. Hän voitti loppuottelussa Michael Thompsonin, jota vastaan Wedel oli otellut myös kolme vuotta sitten Ibutz Oyama Cupin loppuottelussa. Loppuvuodesta hän oli mukana kolmannen kerran maailmanmestaruuskisoissa, jossa hän sijoittui edellisten kisojen tavoin 16. parhaan joukkoon. Tällä kertaa Wedelin kisat päättyivät tappioon Ademir da Costaa vastaan.


title: Michel Wedel

text: Kilpauran jälkeen Wedel oli Alankomaan karatemaajoukkueen valmentaja vuosina 1988–1991. Lisäksi hän julkaisi 1990 Koen Scharrenbergin kanssa kirjoittaman kirjan “Kyokushin Karate: Training and Fighting”. 1994 Wedel liittyi Kenji Midorin hallinnoimaan ShinKyokushin liittoon.


title: Piilopaikka

text: Piilopaikka voi tarkoittaa ainakin seuraavia:


title: Galleria Art Halvare

text: Galleria Art Halvare on Oulun Saarelassa sijaitseva taidegalleria. Gallerian perusti alun perin Oulun Pakkahuoneenkadulle taiteilija Erkki Halvari toukokuussa 1995. Nykyisellä paikallaan galleria on toiminut vuodesta 2002. Oulun kaupungin omistamissa tiloissa vuokralla olevan gallerian lisäksi alueella toimii Saarelan veistospuisto, joka avattiin vuonna 1999.


title: Ibutz Oyama Cup

text: Ibutz Oyama Cup oli Unkarissa käyty Kyokushinin karateturnaus. Se järjestettiin kolme kertaa vuosien 1983–1986 välisenä aikana National Sports Arenalla, Budapestissa. Turnaus käytiin kolmessa eri painoluokassa. Kyokushinin perustaja Masutatsu Ōyama vieraili ensimmäistä kertaa Unkarissa 1983 ja oli mukana valvomassa myös kahta seuraavaa turnausta.


title: Luettelo televisiosarjan Blindspot jaksoista

text: Blindspot on yhdysvaltalainen Martin Geron luoma rikosdraamasarja. Sarjan päärooleissa ovat Sullivan Stapleton ja Jaimie Alexander.


title: Primera Divisiónin kausi 2017–2018

text: Primera Divisiónin kausi 2017–2018 on järjestyksessään Espanjan pääsarjan Primera Divisiónin 87. kausi. Kausi alkoi 18. elokuuta 2017 ja se päättyy 20. toukokuuta 2018. Kuten myös edellisinä vuosina Nike tarjoaa viralliset pelipallot otteluihin.


title: Primera Divisiónin kausi 2017–2018

text: Hallitsevana mestarina kauteen lähti Real Madrid. Kaudelle pääsarjaan nousivat Getafe, Girona ja Levante.


title: Primera Divisiónin kausi 2017–2018

text: Kauden 2016–2017 sarjasta putosivat Granada, Osasuna ja Sporting Gijón. Kaudeksi 2017–2018 sarjaan nousivat Getafe, Girona ja Levante.


title: Jason Elliott

text: Jason Elliott (s. 10. syyskuuta 1975 Inuvik, Luoteisterritoriot, Kanada) on kanadalais-australialainen entinen jääkiekkomaalivahti. Hän aloitti ammattilaisuransa pelaamalla neljä kautta Pohjois-Amerikassa AHL- ja IHL-liigoissa. Sittemmin Elliott pelasi yhden kauden Turun Palloseuran SM-liigajoukkueessa ja neljä viimeisintä kauttaan Saksan toiseksi korkeimmalla sarjatasolla 2. Bundesligassa.


title: Jason Elliott

text: Elliott syntyi Inuvikin kaupungissa Kanadan Luoteisterritorioissa. Hän muutti perheineen teini-ikäisenä 1990-luvun alussa Australiaan, jossa Elliott vasta aloitti jääkiekkoilun ja siirtyi sittemmin pelaamaan miesten pelejä AIHL-joukkue Canberra Knightsiin. Hän sai nopeasti myös Australian kansalaisuuden. Kaudeksi 1993–1994 hän palasi Kanadaan ja siirtyi RMJHL-junioriliigan Kimberley Knightsiin.


title: Jason Elliott

text: Detroit Red Wings varasi Elliottin kahdeksannella kierroksella 205. pelaajana . Hän kävi vuodet 1994–1998 Cornellin yliopistoa. Elliott kantoi siellä jokaisella kaudellaan suurimman osan joukkueensa torjuntavastuusta. "Sophomore- vuotensa" 1995–1996 ja "Junior -vuotensa" 1996–1997 päätteeksi hänet valittiin ECAC Hockeyn lopputurnauksen tähdistökentälliseen ja finaalien parhaaksi pelaajaksi. Viimeisellä yliopistokaudellaan eli Elliottin "Senior -vuotenaab" 1997–1998 hän kärsi polvivaivoista, mutta pelasi niistä huolimatta. Elliott valittiin kauden päätteeksi ECAC:n toiseen tähdistökentälliseen.


title: Jason Elliott

text: Elliottin Detroit Red Wingsin kanssa umpeutui hänen yliopistovuosiensa aikana, mutta seura kutsui hänet kuitenkin harjoitusleirilleen syksyllä 1998, jonka päätteeksi Elliott sai NHL-sopimuksen. Hän pelasi kuitenkin koko kauden 1998–1999 AHL-joukkue Adirondack Red Wingsissa. Elliott torjui 51 runkosarjaottelussa kaksi nollapeliä, mutta loppukaudella Elliottin otteet heikkenivät ja hän menetti pudotuspeleissä ykkösmaalivahdin paikan Aren Millerille. Kauden 1999–2000 Elliott pelasi IHL-joukkue Manitoba Moosessa, jossa hän jakoi hyvin tasaisesti torjuntavastuun Manny Legacén kanssa. Seuraavan kauden 2000–2001 Elliott pelasi saman liigan Houston Aerosissa, jossa hän jäi niukasti kakkosmaalivahdiksi Frédéric Chabot'lle. Elliott puki kauden aikana Red Wingsin paidan joihinkin NHL-otteluihin, mutta hän jäi ilman peliaikaa.


title: Jason Elliott

text: Kauden 2001–2002 Elliott pelasi AHL-joukkue Cincinnati Mighty Ducksin vahvuudessa. Hän jäi runkosarjassa niukasti kakkosmaalivahdiksi joukkueen toisen emoseuran, Mighty Ducks of Anaheimin sopimusmaalivahti Ilja Bryzgaloville. Elliott puki runkosarjassa Detroit Red Wingsin paidan viiteen runkosarjaotteluun, mutta hän jäi kuitenkin ilman peliaikaa. Cincinnatin kauden päätyttyä Elliott nostettiin Red Wingsin vahvuuteen kolmanneksi maalivahdiksi mahdollisia loukkaantumia paikatakseen. Joukkue voitti kauden päätteeksi Stanley Cupin. Elliott osallistui Red Wingsin mestaruusjuhliin ja sai Stanley Cup -sormuksen, mutta hänen nimeään ei kuitenkaan kaiverrettu pokaaliin. Elliott ei virallisesti voittanut mestaruutta, sillä hän ei pukenut yhteenkään finaaliotteluun, eikä saanut tililleen riittävää määrää runkosarjaotteluita.


title: Jason Elliott

text: Kaudeksi 2002–2003 Elliott siirtyi SM-liigajoukkue Turun Palloseuraan. Hän lähti kauteen joukkueen ykkösmaalivahtina aisaparinaan tulokas Tuomo Karjalainen. Elliott johti joulutaukoon mennessä koko SM-liigan nollapelitilastoa neljällä nollapelillään. Hän pelasi myös kaikki TPS:n neljä ottelua Spengler Cupissa. Kevätkaudella Elliott menetti kuitenkin ykkösmaalivahdin paikan lähes koko syyskauden Mestiksessä lainalla pelanneelle, nuorelle Teemu Lassilalle, joka onnistui voittamaan koko SM-liigan nollapelitilaston kuudella nollapelillään, vaikka hän pelasi vain 21 ottelua.


title: Jason Elliott

text: Elliott siirtyi kaudeksi 2003–2004 Saksan toiseksi korkeimmalle sarjatasolle 2. Bundesligan EC Bad Nauheimiin. Kolme seuraavaa kautta hän pelasi samaa sarjaa SC Bietigheim-Bissingenissä. Elliott lopetti pelaajauransa kevääseen 2007.


title: Jason Elliott

text: Elliott edusti Australiaa C-sarjan MM-kilpailuissa vuonna 1993.


title: Regent

text: Regent on Sierra Leonen Läntisen alueen maaseutupiirikunnan pohjoisosan kaupunki, joka on kasvanut kiinni pohjoispuolisen pääkaupunki Freetownin kaupunkirakenteeseen. Regent on osa Läntisen alueen maaseutupiirikunnan vuoriston äänestysaluetta (Mountain rural, yhteensä 30 488 as., 2015).


title: Regent

text: Elokuun 14. päivänä 2017 Regentin länsiosasta alkunsa saavan, länteen laskevan Jubajoen valuma-alueella esiintyi tuhoisia maanvyöryjä ja erittäin vuolasta mutaisen veden tulvimista. Maanvyöryssä tuhoutui ja osin hautautui kymmeniä rakennuksia asukkaineen, vyöry osui ainakin sataan rakennukseen. Seudulla oli satanut heinäkuun alun jälkeen kolminkertaisesti normaaliin verrattuna ja tulvia edeltänyt rankkasadejakso alkoi sunnuntaina 13. elokuuta. Sateiden johdosta jokiuoma täyttyi yli äyräidensä. Voimakkaat mutatulvat vyöryivät länteen merta kohti. Tulvat särkivät tai rikkoivat jokiuoman varrelta kymmeniä rakennuksia ja useita siltoja matkallaan. Tapahtumien seurauksena oli elokuun 31. päivän tiedon mukaan raportoitu kuolleeksi jo yli 500 ihmistä. Lisäksi 810 henkeä oli virallisten lukujen mukaan yhä kateissa. Uhriluvun uskottiin siten nousevan vielä merkittävästi, joskin osan kadonneista uskottiin sisältyneen tunnistamattomaksi jääneiden kuolleiden joukkoon. Paikallishallinnon 27. elokuuta esittämän arvion mukaan luonnonmullistuksessa menehtyi yli 1 000 henkeä.


title: Artem Lobov

text: Artem Lobov (, s. 11. elokuuta 1986 Nižni Novgorod, Neuvostoliitto) on venäläis-irlantilainen vapaaottelija. Hän on otellut UFC:ssä vuodesta 2015 lähtien.


title: Artem Lobov

text: Lobov aloitti vapaaottelemisen Cage Warriors -promootiossa 2010. Hänen ensimmäinen ottelu oli Patrick Vickersia vastaan 27. marraskuuta 2010, jonka Lobov hävisi tuomariäänin.


title: Artem Lobov

text: Lobov oli mukana Ultimate Fighterissa 2015, jolloin hän aluksi epäonnistui pääsemään mukaan hävittyään karsintaottelussa Mehdi Baghdadille tuomariäänin. Joukkueen valmentajana ollut Conor McGregor toi takaisin Lobovin, kun kumpikin valmentaja sai tuoda yhden ottelijan lisää, joka hävisi karsintakierroksella. Lobov pääsi tämän myötä suoraan lopputurnaukseen, jossa hän pudotti ensimmäisellä kierroksella Chris Gruetzemacherin tyrmäyksellä ja toisella kierroksella Julian Erosan myöskin tyrmäyksellä. Voiton myötä Lobov eteni loppuotteluun ja otteli ensimmäisen UFC-ottelunsa Las Vegasissa.


title: Artem Lobov

text: Lobov kohtasi 11. joulukuuta 2015 Ultimate Fighterin kevytsarjan loppuottelussa Ryan Hallin, jolle hän hävisi tuomariäänin (27–30, 26–30, 26–30).


title: Artem Lobov

text: Helmikuussa 2016 Lobov siirtyi höyhensarjaan ja hävisi myös toisen ottelunsa UFC:ssä Alex Whitelle tuomariäänin (27–30, 27–30, 27–30). Elokuussa Lobov kohtasi "UFC 202" -tapahtumassa Chris Avilanin, jonka hän voitti tuomariäänin (30–27, 30–27, 30–27). Lobov jatkoi voittokulkuaan marraskuussa Teruto Ishiharaa vastaan, joka päättyi Loboville tuomariäänin (30–27, 30–27, 29–28). Se oli samalla ensimmäinen kerta, kun Lobov otteli UFC-tapahtuman pääkortilla.


title: Artem Lobov

text: Huhtikuussa 2017 Lobov kohtasi höyhensarjan neljänneksi rankatun Cub Swansonin "" -tapahtumassa. Se oli samalla ensimmäinen kerta Loboville esiintyä UFC-tapahtuman pääottelussa. Hän hävisi viisieräisen ottelun tuomariäänin (49–46, 49–46, 50–45). Molemmat ottelijat palkittiin Illan kamppailu bonuksella. Elokuussa ilmoitettiin Lobovin ottelevan seuraavaksi Andre Filiä vastaan lokakuussa 2017. Hän hävisi kamppailun tuomariäänin (27-30, 27-30, 27-30).


title: Artem Lobov

text: Lobov syntyi ja eli ensimmäiset vuotensa Nižni Novgorodissa. Hänen perheensä asui kolme vuotta myös Argentiinassa ennen kuin asettui Irlannin Dubliniin. Hän aloitti kamppailulajien harrastamisen opiskellessaan liiketaloutta ja espanjaa Dublin City Universityssä. Lobov on saanut Irlannin kansalaisuuden, ja tehdessään UFC-debyyttinsä hän oli asunut maassa lähes 13 vuotta.


title: Artem Lobov

text: UFC


title: Baywatch (elokuva)

text: Baywatch on vuonna 2017 ensi-iltansa saanut Seth Gordonin ohjaama yhdysvaltalainen komediaelokuva, joka perustuu samannimiseen televisiosarjaan. Sen ensi-ilta oli Yhdysvalloissa 25. toukokuuta 2017 ja Suomessa 2. kesäkuuta 2017.


title: Baywatch (elokuva)

text:
Floridan Emerald Bayn rantavahti Mitch Buchannon (Dwayne Johnson) yrittää suojella rantaa ryhmänsä kanssa erilaisilta uhilta. Yksi näistä on Victoria Leedsin (Priyanka Chopra) johtama rikollisorganisaatio.
Baywatch-elokuvasta on ollut puhetta jo vuodesta 2004 asti, mutta vasta vuonna 2015 Seth Gordonin astuttua ohjaajan paikalle alkoi projekti edetä nopeammalla vauhdilla.


title: Baywatch (elokuva)

text: Vuonna 2014 Justin Malen ensin uudelleenkirjotti käsikirjoituksen, minkä jälkeen Damian Shannon ja Mark Swift muokkasivat sitä humoristisempaan suuntaan.


title: Baywatch (elokuva)

text: Lokakuussa 2014 kerrottiin Dwayne Johnsonin saaneen pääroolin. Seuraavaksi elokuussa 2015 roolin sai Zac Efron ja myöhemmin marraskuussa naispäärooliin valittiin Alexandra Daddario.


title: Baywatch (elokuva)

text: Baywatchin kuvaukset alkoivat 22. helmikuuta 2016 Floridassa ja Savannahissa.


title: Baywatch (elokuva)

text: Toukokuussa 2017 tuottaja Beau Flynn kertoi jatko-osan olevan mahdollinen. Johnson, Efron sekä käsikirjoittajat Damian Shannon ja Mark Swift olisivat mukana.


title: Kuhmoisten taistelu

text: Kuhmoisten taistelu käytiin Suomen sisällissodan aikana 10. maaliskuuta 1918 Kuhmoisten kirkonkylän tuntumassa. Se liittyi punaisten läntisen rintaman viimeiseen yleishyökkäyseen, jonka tarkoituksena Päijänteen länsirannalla oli Kuhmoisten valtauksen jälkeen edetä Jämsään ja sieltä edelleen kohti strategisesti tärkeää Haapamäen rataa. Punaiset hyökkäsivät Kuhmoisiin noin tuhannen miehen voimin, mutta valkoiset onnistuivat saartamaan heidän joukkonsa kylän eteläpuolella. Osa punaisista onnistui perääntymään iltapäivän kuluessa, mutta saartorenkaan sisään jääneet pääsivät murtautumaan ulos vasta kiivaan taistelun jälkeen illan hämärtyessä. Kuhmoisten taistelu tunnetaan erityisesti Harmoisten kylässä tapahtuneesta joukkomurhasta, jossa valkoiset teloittivat toistakymmentä punaisten kenttäsairaalan potilasta ja hoitajaa.


title: Kuhmoisten taistelu

text: Helmikuun lopussa punaisten läntisen rintaman ylipäälliköksi nimitetty Hugo Salmela ryhtyi suunnittelemaan Kuhmoisten ja Jämsän valtausta heti tehtävään siirryttyään. Salmela sekä Tampereen esikuntaan kuulunut K. M. Evä laativat hyökkäyssuunnitelman rintamanoikaisusta, jonka tarkoituksena oli siirtää Vilppulasta Padasjoelle kulkeva itäinen siipi Jämsän pohjoispuolelle. Samalla poistuisi myös Tamperetta uhkaava saarrostus.


title: Kuhmoisten taistelu

text: Rintamapäälliköksi määrättiin Venäjän armeijassa aliupseerina palvellut Lambert Grönroos, jolla oli kolmen vuoden kokemus ensimmäisen maailmansodan itärintamalta. Operaatio oli tarkoitus tehdä noin 1 400 miehen voimin. Mukana olisi reilut 500 Kuhmalahden Vehkajärvelle koottua lähipitäjien punakaartilaista, 250 Padasjoen kautta Hämeenlinnasta ja Riihimäeltä saapuvaa punaista sekä 600 Länkipohjaan majoittunutta Pohjois-Hämeen punakaartilaista, joiden tehtävänä kuitenkin oli ainoastaan valkoisten pakoreitin sulkeminen.


title: Kuhmoisten taistelu

text: 1. maaliskuuta annetun hyökkäyskäskyn mukaan Grönroos sekä Eräjärven punaisia johtanut V. Lahtonen yhdistävät voimansa Vehkajärvellä 8.–9. maaliskuuta ja valtaavat Kuhmoisten kirkonkylän yhdessä Padasjoelle 6. maaliskuuta saapuneiden apuvoimien kanssa. Tämän jälkeen punaisten joukot jäävät Kuhmoisiin odottamaan lisäohjeita. Länkipohjan punaisia johtaneen Vihtori Hurrin tehtävänä oli samanaikaisesti katkaista vihollisen perääntymistie Jämsän suuntaan. Suunnitelma sisälsi myös Längelmäen ja Kuhmoisten välisen maantien puolivälissä sijaitsevan Leppäkosken miehittämisen Grönroosin vasemman sivustan turvaamiseksi. Kuhmoisten valtaamisen jälkeen punaisten oli tarkoitus edetä Jämsään, joka vallattaisiin samanaikaisesti etelästä ja lännestä tapahtuvalla hyökkäyksellä.


title: Kuhmoisten taistelu

text: Punaiset hyökkäsivät Kuhmoisiin ensimmäistä kertaa jo 20.–21. helmikuuta. Asikkalassa sijaitsevaan Kurhilan kylään koottiin 17. helmikuuta noin 400 punakaartilaisen osasto, joka miehitti Padasjoen ja hyökkäsi edelleen Kuhmoisten kirkonkylään 20. helmikuuta. Hyökkäykseen osallistui ainakin Hämeenlinnasta saapuneita Riihimäen punakaartilaisia sekä pieni määrä venäläisiä vapaaehtoisia. Kuhmoisissa puolestaan oli tuolloin jääkärikapteeni Mauri Rantasalon johtama 90 miehen osasto, joka seuraavana päivänä sai avukseen neljä Pohjois-Hämeen rykmentin komppaniaa.


title: Kuhmoisten taistelu

text: Punaiset hyökkäsivät Kuhmoisiin kahden päivän ajan, mutta eivät kuitenkaan onnistuneet murtamaan valkoisten puolustuslinjaa, vaan joutuivat lopulta vetäytymään takaisin Padasjoelle. Suomen sotasurmat -tietokannan mukaan taistelussa kaatui viisi valkoista ja yksi punainen.


title: Kuhmoisten taistelu

text: 22. helmikuuta Kuhmoisiin saapui valkoisten avuksi virolaisen upseerin Hans Kalmin johtama 80 miehen osasto, jonka hän oli hieman aikaisemmin muodostanut Lauri Pihkalan ja Niilo Sigellin kanssa Ähtärissä toimivan Tuomarniemen metsäkoulun oppilaista. Samalla myös paikkakunnalla jo olleet Pohjois-Hämeen rykmentin komppaniat siirrettiin Kalmin alaisuuteen.


title: Kuhmoisten taistelu

text: Punaisilla oli helmikuun lopussa Kuhmoisten naapuripitäjässä Kuhmalahdella noin 500 miestä, jotka oli sijoitettu parikymmentä kilometriä Kuhmoisten kirkonkylän lounaispuolella sijaitsevaan Vehkajärven kylään. Kalm pelkäsi punaisten uutta iskua ja sen estääkseen hyökkäsi Vehkajärvelle 26. helmikuuta. Valkoiset onnistuivat vuorokauden kestäneessä taistelussa lyömään punaiset hajalle ja kaappaamaan heidän elintarpeita kuljettaneen kuormastonsa. Kalmin joukot eivät kuitenkaan miehittäneet kylää pysyvästi, vaan punaiset alkoivat jälleen maaliskuun alussa keskittää joukkojaan Vehkajärvelle. Niiden oli tarkoitus hyökätä Kuhmoisiin pari päivää ennen punaisten kolmannen yleishyökkäyksen alkua 10. maaliskuuta.


title: Kuhmoisten taistelu

text: Nopeasti Vehkajärven taistelun päättymisen jälkeen kylään koottiin noin 500 punakaartilaista, joista 150 oli lähetetty Tampereelta. Kaupungissa oli tuolloin lähes 8 000 punaista, mutta varustepulan vuoksi paikalle ei pystytty lähettämään enempää miehiä. Lisäksi Padasjoelle kokoontui 250 Hämeenlinnasta ja Riihimäeltä saapunutta punaista, jotka myöhemmin liittyivät Vehkajärven punaisiin.


title: Kuhmoisten taistelu

text: Alkuperäisen suunnitelman mukaan hyökkäyksen piti alkaa jo 9. maaliskuuta kello 7 aamulla. Rintamapäällikkö Grönroos kuitenkin viivytteli odotellessaan Hämeenlinnasta saapuvia vahvistuksia ja käynnisti hyökkäyksen vasta lähes vuorokautta myöhemmin. Tämän vuoksi Länkipohjassa olleita Hurrin joukkoja ei voitu käyttää suunnitellusti Grönroosin vasemman siiven varmistamiseen, koska ne oli tuolloin jo sidottu toisaalle. Myöskään Salmelalla ei ollut lähettää tehtävään ketään, eikä Grönroos itsekään siirtänyt sivustalleen miehiä, mikä lopulta koitui kohtalokkaaksi. Lisäksi punaiset olivat menettäneet yllätysmahdollisuutensa, kun valkoisten tiedustelu onnistui saamaan haltuunsa Salmelan hyökkäyskäskyn.


title: Kuhmoisten taistelu

text: Valkoisten uusi rintamapäällikkö Oskar Wilkman puolestaan lähetti Kalmin avuksi ruotsalaisen upseerin Allan Wingen komentaman Pohjois-Hämeen 3. pataljoonan, jonka jälkeen Kuhmoisissa oli noin tuhat valkoista. Wilkman saapui itse paikalle johtamaan puolustusta. Vehkajärven onnistuneesta koukkauksesta vakuuttuneena hän antoi Kalmille jälleen samanlaisen tehtävän. Tällä kertaa Kalm hajotti joukot useaan pieneen ryhmään, jotka toimivat omavaltaisesti ilman tietoa taistelun kokonaiskuvasta. Tämä johti kuitenkin siihen, että yksi komppania harhaili taistelun ajan Kuhmoisten lähimetsissä ja Päijänteen jäällä aina seuraavaan yöhön saakka. Lisäksi taisteluun osallistui ratsumestari Evert Christian Lagerspetzin komentaman Uudenmaan rakuunarykmentin 2. eskadroona.


title: Kuhmoisten taistelu

text: Myös punaiset saivat tietoa vihollisen toimista, kun he hyökkäystä edeltävänä päivänä vangitsivat valkoisten tiedustelijan, joka paljasti Kuhmoisten puolustusasemien sijainnin.


title: Kuhmoisten taistelu

text: Punaisten hyökkäys käynnistyi lopulta aamuyöllä 10. maaliskuuta, jolloin Lambert Grönroosin johtamat joukot lähtivät kirpeässä pakkassäässä Vehkajärveltä kohti Kuhmoisten kirkonkylää. Vajaan parinkymmenen kilometrin marssin jälkeen ne saapuivat kello 8 aikaan Padasjoelle johtavan maantien risteykseen, josta punaiset karkottivat valkoisten etuvartion. Kun Padasjoen suunnasta saapunut pataljoona liittyi kohtaamispaikassa mukaan, hyökkäysosasto oli yli tuhannen miehen vahvuinen.


title: Kuhmoisten taistelu

text: Valkoisten pääpuolustuslinja oli pari kilometriä kirkonkylän eteläpuolella Päijänteeseen virtaavan Myllyojan takana nousevalla metsäisellä mäellä, jossa Allan Wingen johtama osasto oli asemissaan. Puron eteläpuolella oli laaja peltoaukea, jonka yli punaiset joutuivat etenemään syvässä lumihangessa kahlaten. Varsinainen hyökkäys alkoi kello 11.30, jolloin punaisten tykistö alkoi tulittaa kirkonkylää. Hyökkäys eteni peltoaukean yli noin kilometrin levyisenä rintamana, mutta valkoisten puolustuslinja kesti, kun kaatuneiden ja haavoittuiden tilalle pystyttiin koko ajan lähettämään reservejä. Eversti Wilkman johti kymmenen tuntia kestänyttä taistelua Kuhmoisten apteekkiin perustetusta esikunnasta käsin. Kun taistelukokemusta vailla olleiden suojeluskuntalaisten keskuudessa syntyi kiivaan yhteenoton aikana pakokauhua, uhkasi Wilkman ampua jokaisen karkurin ja sai näin joukkonsa jälleen kuriin.


title: Kuhmoisten taistelu

text: Taistelun pitkittyessä Padasjoelta lähetettiin punaisten avuksi vielä lähes tuhannen miehen vahvuinen joukko. Se ei kuitenkaan päässyt perille, kun yksi Kalmin lähettämistä osastoista sulki maantien Toritun kylän tuntumassa 13 kilometriä Kuhmoisten eteläpuolella.


title: Kuhmoisten taistelu

text: Hans Kalmin johtama kolmen komppanian vahvuinen osasto lähti liikkeelle samaan aikaan kuin punaiset käynnistivät oman hyökkäyksensa. Hänen tarkoituksenaan oli koukata vihollisen selustaan Padasjoen maantielle ja iskeä hyökkäysjoukkojen perässä seuraavaan kuormastoon. Samalla voitaisiin myös pysäyttää Tampereelta mahdollisesti lähetettävät punaisten apuvoimat.


title: Kuhmoisten taistelu

text: Kalmin ensimmäinen komppania saavutti punaiset jo Vehkajärvelle johtavalla maantiellä noin kello 13. Yllätyshyökkäyksen myötä punaisten kuormasto joutui sekasortoon ja hajosi, kun osa miehistä pakeni kohti Kuhmoisten kirkonkylää ja osa taas Päijänteen jään kautta Padasjoelle. Valkoiset saivat haltuunsa toista sataa hevosta sekä muun muassa kenttäkeittiön ja runsaasti elintarvikkeita. Saatuaan tiedon jälkijoukkoon tehdystä iskusta, Lambert Grönroos ratsasti kello 14 ottamaan tilanteesta selvää, mutta pakeni Päijänteen jäälle ja jätti joukot oman onnensa nojaan. Sodan jälkeen Grönroos kertoi valkoisten kuulusteluissa paenneensa kahden Valkeakosken punakaartin miehen kanssa Padasjoen kautta Hämeenlinnaan. Hänet vangittiin kotoaan Viialasta puolitoista viikkoa myöhemmin ja toimitettiin punaisten esikuntaan Tampereelle.


title: Kuhmoisten taistelu

text: Grönroosin paon jälkeen punaiset alkoivat vähitellen perääntyä kello 16 mennessä ja noin 400 miestä onnistui ennen pimeän tuloa vetäytymään eri suuntiin. Vehkajärven maantielle yrittäneet 200 punaista jäivät kuitenkin saarroksiin kohdatessaan valkoisten tiesulun puolentoista kilometrin päässä Putkiston talon luona. Paikalla oli kaksi valkoisten komppaniaa sekä Uudenmaan rakuunarykmentin osasto. Punaiset hyökkäsivät epätoivoisesti, yrittäen läpimurtoa, jolloin rakuunoita komentanut jääkäriluutnantti Herbert af Forselles kaatui ja Hans Kalm haavoittui käteen.


title: Kuhmoisten taistelu

text: Taistelun ratkaisijaksi nousi lopulta punaisten sotakoulun konekiväärikomppanian 16-vuotias oppilas Arvo Järvinen. Hän onnistui kaappaamaan takaisin valkoisten haltuun joutuneen konekiväärin, surmattuaan ensin kaksi vihollista. Järvisen konekiväärituli sai komentajansa menettäneiden valkoisten linjat sekasortoon, ja he perääntyivät. Tämän jälkeen loput saarroksissa olleet punaiset pääsivät jatkamaan kohti Vehkajärveä. Järvisen uroteosta tuli yksi sodan tunnetuimmista punaisten sankaritarinoista, jonka johdosta Aleksanteri Vasten antoi hänelle Tampereella 500 markan palkkion.


title: Kuhmoisten taistelu

text: Saatuaan iltapäivällä tiedon selustaan tehdystä iskusta, Tampereen esikunta lähetti Orivedeltä ja Kangasalasta apuvoimiksi vajaat 200 miestä, jotka kuitenkin jäivät Kuhmalahdella sijaitsevan Puntarin kylän työväentalolle. Kello 22 esikunta kuuli joukkojen olevan saarroksissa ja lopulta yhden aikaan yöllä lähetti vei Puntariin majoittuneille apuvoimille käskyn lähteä liikkeelle kello 4.40 aamulla. Saarroksissa olleet joukot olivat kuitenkin tehneet läpimurron jo kello 18 illalla ja viimeisetkin miehet pääsivat ulos seuraavaan aamuun mennessä. Yön aikana Kuhmoista kohti ehdittiin vielä lähettämään Länkipohjasta 550 Arvid Jalavan johtamaa Uudenmaan ja Vihdin punakaartilaista, ennen kuin tieto saarrostuksen murtamisesta saavutti aamulla Tampereen esikunnan.


title: Kuhmoisten taistelu

text: Punaisen Ristin lääkintäosasto oli taistelun alkaessa perustanut kenttäsairaalan noin seitsemän kilometriä Kuhmoisten kirkonkylän eteläpuolella sijaitsevaan Harmoisten kylään. Toinen etelään koukanneista valkoisten osastoista saapui Harmoisiin Lummennen jäätä pitkin ja rantautui sairaalan läheisyyteen Harmoiskaivon järven rannalle. Uudenmaan rakuunarykmentin 2. eskadroonasta koottu osasto valtasi kylän, jonka jälkeen yhdentoista valkoisen muodostama hiihto-osasto hyökkäsi kello 17 aikaan kenttäsairaalana toimineeseen Padasjoen ja Kuhmoisten yhteiseen kunnansairaalaan. Ryhmää johtivat ylioppilas Artturi Paimela ja filosofian maisteri Albert Gyllenbögel, mutta joidenkin tietojen mukaan hiihto-osaston päällikkönä oli jääkärivaravääpeli Hans Holopainen. Kuhmoisissa kiertävän muistitiedon mukaan ryhmään kuului myös Lauri ”Tahko” Pihkala.


title: Kuhmoisten taistelu

text: Harmoisten kenttäsairaalassa oli tuolloin 13 kirkonkylän taistelussa haavottunutta punaista. Valkoiset ampuivat ensin sairaalan pihalla olleet kaksi lääkintämiestä, minkä jälkeen sisällä ollut henkilökunta piiloutui komeroihin ja sänkyjen alle. Sairaalasta tavatut miespuoliset sanitäärit teloitettiin, mutta kolme naista päätettiin lopulta säästää ja heidät otettiin vangiksi. Lääkintämiehistä kaksi jätettiin ampumatta ilmeisesti koska he osasivat puhua ruotsia. Tämän jälkeen valkoiset teloittivat yksitellen kaikki sairasvuoteilla maanneet haavoittuneet. Kolmestatoista ammutusta kaksi jäi kuitenkin henkiin.


title: Kuhmoisten taistelu

text: Punaisten Tampereella toiminut esikunta sai kenttäsairaalan kohtalosta myöhään illalla lähetin tuoman ilmoituksen, jonka mukaan ”Punainen Risti on kadonnut”. Tapaus herätti huomiota myös ulkomailla ja Ruotsissa siitä vaadittiin tehtäväksi selvitystä jopa ministeritasolla.


title: Kuhmoisten taistelu

text: Kuhmoisten taistelun aikana kaatui yhteensä 23 valkoista sekä ainakin 50 punaista, joita suuri osa teloitettiin. Valkoisten virallisen taisteluraportin mukaan punaisia kaatui 170 ja haavoittuneita oli 70, mutta tiedot ovat epävarmoja. J. O. Hannulan vuonna 1933 julkaistun "Suomen vapaussodan historian" mukaan taistelussa kaatui 100 punaista. Kuhmoisten seurakunnan luettelon mukaan punaisia haudattiin 112, mutta kaikki eivät ilmeisesti ole kyseisen päivän uhreja.


title: Kuhmoisten taistelu

text: Osa punaisten vainajista haudattiin Papinsaaren hautausmaalle, mutta joukkohautoja oli lisäksi Putkistonkankaalla, Kuokkalanmäellä, Kauppilan Vainionmäellä sekä Harmoisten kunnansairaalan vieressä sijaitsevalla Nikulan talon pellolla. Porvoon hiippakunta ilmoitti Kuhmoisten seurakunnalle jo elokuussa 1918, että myös punaisten haudoista on pidettävä huolta. Kirkkoneuvosto kuitenkin myönsi tarvittavat varat vasta kaksi ja puoli vuotta myöhemmin, jonka jälkeen joukkohaudat aidattiin ja niille pystytettiin yksinkertaiset kiviset muistomerkit. Vuonna 1948 SDP:n kunnallistoimikunta pyysi avustusta vainajien siirtämiseksi kirkkomaahan. Kirkkovaltuusto suostui maksamaan puolet kuluista ja uudelleenhautaus Kuhmoisten kirkolla suoritettiin lopulta vuotta myöhemmin. Vuonna 1951 Kuhmoisten saha- ja metsätyöläisten ammattiosasto pystytti haudalle muistomerkin. Entisten joukkohautojen muistomerkeistä Nikulan pellolla oleva hautakivi on hävitetty, mutta Harmoisten kylän pohjoislaidalla sijainneen Vainionmäen joukkohaudan muistomerkki on edelleen tallella ja myös Kuokkalanmäen joukkohauta on edelleen paikannettavissa. Putkistonkankaan joukkohaudan paikka sen sijaan on kadonnut.


title: Kuhmoisten taistelu

text: Valkoisten muistomerkkejä Kuhmoisissa on kaksi. Kuhmoisten kirkolle pystytettyyn muistomerkkiin on kaiverrettu taistelussa kaatuneiden valkoisten nimet. Muistomerkin reliefin on tehnyt kuvanveistäjä Yrjö Liipola. Putkiston taistelupaikalla on vuonna 1978 paljastettu valkoisen osapuolen muistomerkki.


title: Kuhmoisten taistelu

text: Epäonnistuneen Kuhmoisten hyökkäyksen jälkeen punaiset miehittivät tyhjäksi jääneen Padasjoen uudelleen 12. maaliskuuta ja järjestelivät läntisen rintaman itäisen siiven joukkojaan uutta hyökkäystä silmälläpitäen. Uudeksi rintamapäälliköksi nimitettiin vihtiläinen kauppias V. A. Kreander, joka oli entinen vanhan väen aliupseeri. Hänet tunnettiin maltillisena ja sovittelevana työväenliikkeen miehenä, joka valittiin tehtävään ainoastaan sotilaskoulutuksensa vuoksi. Kreander vaati samanaikaista hyökkäystä Päijänteen molemmin puolin, jonka jälkeen punaiset laativat suunnitelman ryhmittää joukot 17. maaliskuuta Oriveden Västilästä Vehkajärven kautta Padasjoen Virmailansaareen ulottuvalle linjalle. Tarkoitus oli 19. maaliskuuta aloittaa hyökkäys samanaikaisesti myös Päijänteen itäpuolella Heinolassa.


title: Kuhmoisten taistelu

text: Arvid Jalavan johtama Uudenmaan II pataljoona valmistautui Jämsän länsiosassa Kuoreveden ympäristön kylissä, kunnes valkoiset aloittivat Pohjois-Hämeessä suurhyökkäyksen Tampereen valtaamiseksi 15. maaliskuuta. Kun punaisille selvisi vuorokautta myöhemmin käydyn Länkipohjan taistelun päättyminen katastrofiin, aloittivat he perääntymisen Tampereen suuntaan tai etelään kohti Asikkalaa ja Lahtea.


title: Saint-Julien-Chapteuil

text: Saint-Julien-Chapteuil on kunta Ranskassa Haute-Loiren departementissa Auvergne-Rhône-Alpesin alueella.


title: Saint-Julien-Chapteuil

text: Kunta on kirjailija Jules Romainsin syntymäpaikka. Kunnan matkailutoimiston ensimmäisessä kerroksessa on hänelle omistettu pieni museo. Kylässä oleva Saint-Julienin kirkko on peräisin 1100-luvulta.


title: Le Chambon-sur-Lignon

text: Le Chambon-sur-Lignon on kunta Ranskassa Haute-Loiren departementissa Auvergne-Rhône-Alpesin alueella.


title: Le Chambon-sur-Lignon

text: Toisen maailmansodan aikana kunnan asukkaat auttoivat juutalaisia piilottamalla heitä natseilta. Tästä teosta kiitoksena kunnalle on myönnetty Vanhurskaat kansakuntien joukossa -arvo. Kunnassa on myös tapahtumasta kertova museo.


title: Sergio León

text: Sergio León Limones (s. 6. tammikuuta 1989 Palma del Río, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Betisiä ja on pelipaikaltaan hyökkääjä.


title: Sergio León

text: León liittyi Real Betisin junioriakatemiaan ollessaan 15-vuotias. Ensiesiintymisensä seuran edustusjoukkueessa hän teki 27. maaliskuuta 2010 kotiottelussa Gironaa vastaan. Ottelu jäi edustusjoukkueen puolella toistaiseksi ainoaksi.


title: Sergio León

text: Kesällä 2013 León siirtyi Elcheen nelivuotisella sopimuksella, jossa hänet siirrettiin reservijoukkueeseen. Sieltä León lainattiin kauden 2013–2014 ajaksi Real Murciaan, mutta sai jo kolmen ottelun jälkeen kutsun takaisin emäseuraansa. Palattuaan kahden lainapestinsä jälkeen takaisin Elcheen kaudeksi 2015–2016, voitti León Segunda Divisiónin kauden maalikuninkuuden 22 osumallaan.


title: Sergio León

text: 24. elokuuta 2016 León teki nelivuotisen sopimuksen pääsarjanousija Osasunan kanssa. Kolme päivää myöhemmin hän pelasi ensimmäisen ottelunsa maan pääsarjassa ottelussa Real Sociedadia vastaan. 22. syyskuuta 2016 hän teki ensimmäisen maalinsa joukkueessa kotiottelussa Espanyolia vastaan. 17. lokakuuta 2016 hän osui kaksi kertaa vierasvoitossa Eibaria vastaan.


title: Sergio León

text: 1. kesäkuuta 2017 León palasi takaisin kasvattajaseuraansa Betisiin nelivuotisella sopimuksella. Hänestä maksettiin noin 3,5 miljoonan euron siirtokorvaus.


title: HMCS Charlottetown (FFH 339)

text: HMCS Charlottetown (viirinumero FFH 339) oli Kanadan laivaston Halifax-luokan ohjusfregatti.


title: HMCS Charlottetown (FFH 339)

text: Alus tilattiin Saint John Shipbuilding Limitediltä Sain Johnistaja sen köli laskettiin 18. joulukuuta 1993. Alus laskettiin vesille 1. lokakuuta 1994 ja se valmistui 14. toukokuuta 1995.


title: HMCS Charlottetown (FFH 339)

text: Alus osallistui operaatio Reassuranceen kesäkuusta 2016 tammikuuhun 2017, jona aikana se oli Naton pysyvän 2. laivasto-osaston () mukana Pohjois-Atlantilla, Välimerellä, Aegean merellä ja Itämerellä.


title: HMCS Charlottetown (FFH 339)

text: Alus lähti 8. elokuuta 2017 Halifaxista kuuden kuukauden Nato palvelukseen Keski- ja Etelä-Euroopan vesille. Alus liittyi Pohjois-Atlantille, Välimerelle ja Itämerelle sijoitettuun Naton pysyvään 1. laivasto-osastoon (). Matka on aluksen toinen rupeama operaatio Reassurancessa ja se korvaa osastossa "HMCS St. Johns'n", joka palasi kotisatamaansa Halifaxiin 17. heinäkuuta oltuaan osastossa kuusi kuukautta.


title: HMCS Charlottetown (FFH 339)

text: Alus vieraili Naton laivasto-osaston mukana Helsingissä elokuun lopulla.


title: Joutsjärvi (Sysmä)

text: Joutsjärvi on Päijät-Hämeessä Sysmässä sijaitseva järvi.


title: Joutsjärvi (Sysmä)

text: Järven pinta-ala on 1 000 hehtaaria eli 10 km². Se on 6,3 kilometriä pitkä ja 4,4 kilometriä leveä. Järvi on V-kirjaimen muotoinen siten, että sen laskujoen luusua sijaitsee V-kirjaimen alakärjessä. Järven oikeassa haarassa sijaitsee suuri Salonsaari, jonka pohjoispuolella aukeaa Harvalanselkä. Vasempaan haaraan jää sen suurin järvenselkä.


title: Joutsjärvi (Sysmä)

text: Järvessä on laskettu olevan 72 saarta. Niiden yhteispinta-ala on 57 hehtaaria, mikä on noin 5,3 % järven kokonaispinta-alasta. Kaksi saarta, Salonsaari ja Tennissaari, ovat yli hehtaarin suuruisia, 50 muuta saarta ovat yli aarin ja loput 20 saarista ovat alle aarin kokoisia. Salonsaaren pinta-ala on lähes 57 hehtaaria. Salonsaaren pohjoispuolella ovat esimerkiksi Talassaari, Hevossaari, Pyykkisaari, Särkänsaari, Tennissaari ja Lehtisaaret. Järven läntisessä haarassa ovat rannan läheisyydessä Korkeasaari, Talasaari, Sorkkasaari, Kailainenluoto ja Myrskyluodot. Järvenselällä sijaitsevat yhdessä Ahosaari, Kalliosaari ja Selkäsaari.


title: Joutsjärvi (Sysmä)

text: Järvi on luodattu ja siitä on julkaistu syvyyskartat. Sen tilavuus on 38 miljoonaa m³ eli 0,038 km³. Järven keskisyvyys on 3,8 metriä ja suurin syvyys on 23,7 metriä. Syvin kohta sijaitsee vasemman haaran pohjoisosassa keskellä järveä.Syvimmän kohdan kautta kulkee järven pituussuunnassa 3,3 kilometriä pitkä syvänne.


title: Joutsjärvi (Sysmä)

text: Järven rantaviivan pituus on 54 kilometriä, josta saarten rantaviivan yhteispituus on 13 kilometriä. Järvellä on yksi kylä Valittula, joka sijaitsee järven pohjoispuolelta ohittavan seututien 413 varrella. Muu asutus on haja-asutusta ja vapaa-ajan asutusta. Järven länsirantaa seuraa Joutsmatkan ja Mikkolanmäen yhdistävä kylätie, josta haarautuu järven eteläpäähän Mäyrän kylään kulkeva tie. Järven itärantaan pääsee Tokeensalmen tien kautta. Järven keskelle työntyy pohjoisesta kolme kilometriä pitkä ja kilometrin levyinen niemi. Lähes kaikilla rannoilla ulottuu järvenrantaan peltomaata. Metsäisiä rantoja on peltojen välissä siellä täällä.


title: Joutsjärvi (Sysmä)

text: Järvi sijaitsee Kymijoen vesistössä (vesistöaluetunnus 14) Sysmän reitin valuma-alueen (14.8) Nuoramoisen alueeseella (14.81), jonka Joutsjärven–Tainionvirran alueeseen (14.812) järvi kuuluu. Järven vedenpinnan korkeus on 85,6 metriä mpy.


title: Joutsjärvi (Sysmä)

text: Valuma-alue saa pääosan vedestään yläpuolisilta vesistöalueilta, joka käsittää lähes koko Sysymän reitin. Sysmän reitti laskee Joutsjärveen Tainionvirtaa myöten, johon laskee myös viereinen, mutta paljon pienempi Vähäjoen valuma-alueen (14.813) laskujoki Vähäjoki. Tainionvirta laskee Harvalanselän pohjoispäähän ja sen luusua sijaitsee järven eteläpäässä Kesäniemen vieressä. Tainionvirta laskee 11 kilometrin päässä Päijänteeseen Sysmän taajamassa käyden matkallaan sinne vielä Muitterinkoskessa, Enojärvessä, Keihäsjärvessä (molemmat yhteensä 380 ha) ja Nuoramoisjärvessä (1 341 ha). Päijänteen vedenpinnan korkeus on 78,3 metriä mpy.


title: Joutsjärvi (Sysmä)

text: Joutsjärven lähialueella on muutama yli hehtaarin kokoista järveä tai lampea, jotka laskevat suoraan tai välillisesti järveen. Niistä huomattavimpia ovat Kariojaa myöten laskevat Oksalampi (13 ha) ja Paholampi (1 ha) Joutsmatkassa olevaan pitkään lahteen. Valittulassa olevassa niemessä on kaksi lampea Kirjolampi (6 ha) ja Orilampi (2 ha), jotka laskevat omia ojiaan myöten järveen. Muut lähiympäristön järvet laskevat Tainionvirtaan tai sen varrella oleviin järviin.


title: DuckTales (vuoden 2017 sarja)

text: DuckTales on vuonna 2017 Disney XD -kanavalla aloitettu animaatiosarja. Se perustuu Carl Barksin Aku Ankan ja Roope Ankan sarjakuviin sekä niiden pohjalta alun perin vuosina 1987–1990 tehtyyn "Ankronikka"-sarjaan. Kyseessä on sarjan uudelleenkäynnistys, vaikkakin animaatiotyyli poikkeaa alkuperäisestä. Sarjassa Roope Ankkaa ääninäyttelee David Tennant, joka astuu yli 30 vuotta Roopen äänenä toimineen ja ennen uuden sarjan alkua menehtyneen Alan Youngin paikalle. Aku Ankka on tässä sarjassa merkittävässä roolissa, toisin kuin edellisessä sarjassa.


title: DuckTales (vuoden 2017 sarja)

text: Ensimmäinen kausi koostuu 21:stä normaalista jaksosta ja kahdesta pidemmästä erikoisjaksosta. Maaliskuussa 2017, jo ennen sarjan julkaisua Disney XD ilmoitti tilanneensa sarjalle toisen tuotantokauden.


title: DuckTales (vuoden 2017 sarja)

text: Sarja alkoi Yhdysvalloissa 12. elokuuta 2017 tunnin mittaisella pilottijaksolla Disney XD -kanavalla ja nousi suureen suosioon. Ensimmäisen kauden viimeinen jakso esitettiin 18. elokuuta 2018. Toinen kausi alkoi Yhdysvalloissa 20. lokakuuta 2018. Syyskuussa 2018 Disney ilmoitti tilanneensa sarjalle kolmannen tuotantokauden.


title: DuckTales (vuoden 2017 sarja)

text: Aku Ankka, joka ei ole kymmeneen vuoteen pitänyt yhteyttä maailman rikkaimpana ankkana tunnettuun miljardöörienoonsa Roope Ankkaan, joutuu eräänä päivänä vastahakoisesti pyytämään Roopea vahtimaan hänen sisarenpoikiaan Tupua, Hupua ja Lupua päivän ajaksi. Aluksi Roope suhtautuu nuoriin siskontyttären poikiinsa tuttuun tapaan happamasti kuten kaikkien sukulaisten kohdalla, mutta jouduttuaan tekemisiin heidän villin luonteensa kanssa hän kokee niin heissä kuin itsessäänkin entisaikojen seikkailun hengen, ja niin hän päätyy moniin uusiin aarteenmetsästysretkiin ankanpojat mukanaan. Samalla Tupu, Lupu ja Hupu – heidän uuden ystävänsä Tepan kanssa – alkavat selvittämään totuutta heidän enojensa kireiden suhteiden syntymiseen ja mystisesti kadonneen ankanpoikien äidin sekä Akun kaksoissisaren Della Ankan selittämätöntä katoamista.


title: DuckTales (vuoden 2017 sarja)

text:
Suomenkielisestä jälkiäänityksestä vastasi SDI Media.
Toukokuussa 2015 Terry McGovern (Heimo Huiman alkuperäinen ääninäyttelijä) ilmoitti, etteivät alkuperäiset ääninäyttelijät palaa rooleihinsa. Joulukuussa 2016 uusien ääninäyttelijöiden nimet julkaistiin Disney XD:n YouTube-kanavalle ladatulla videolla.


title: DuckTales (vuoden 2017 sarja)

text: Animaation tyyli pohjautuu vahvasti Carl Barksin alkuperäiseen "Uncle Scrooge" -sarjakuvaan sekä hänen maalauksiinsa. Visuaalinen ilme on saanut vaikutteita myös vuonna 2013 alkaneesta Mikki Hiiren uudesta animaatiosarjasta. Sarjan hahmosuunnittelussa osa hahmoista on käynyt läpi suuriakin muutoksia ulkonäössä.


title: DuckTales (vuoden 2017 sarja)

text: Mark Muellerin vuonna 1987 alkuperäiselle sarjalle säveltämä tunnuskappale ""DuckTales"" kuullaan uudessa sarjassa Felicia Bartonin esittämänä.


title: DuckTales (vuoden 2017 sarja)

text: Suomessa sarjan seitsemän ensimmäistä jaksoa julkaistiin suomeksi Ruutu-suoratoistopalvelussa 11. joulukuuta 2017. Nelonen alkoi esittämään sarjaa televisiossa 24. joulukuuta 2017 kahdella jaksolla. Sarja näkyy myös maksullisena Disney XDllä tekstityksellä.


title: DuckTales (vuoden 2017 sarja)

text: Sarjan suomenkielisistä ääninäyttelijöistä paluun uuteen sarjaan teki Pekka Autiovuori, joka oli aikaisemmin toiminut Roope Ankan äänenä alkuperäisessä 1987 sarjassa. Sarjaan palasi myös Aku Ankan suomen virallinen ääni Jukka Rasila. Vuoden 2013 jälkiäänityksistä mukaan palasivat Joonathan Kettunen ja Markus Blom. Sarjan tunnusmusiikin sanat pysyivät samana kuin alkuperäisen sarjan suomenkielisessä versiossa, tosin ne lauloi Pave Maijasen sijaan Raili Raitala.


title: Antti Lovag

text: Antti Lovag (1920 – 27. syyskuuta 2014) oli unkarilainen arkkitehti. Hänet tunnetaan parhaiten Cannesissa sijaitsevasta 1979-1984 rakennetusta työstään Palais Bulles (kuplapalatsi), jonka muotisuunnittelija Pierre Cardinille hankki itselleen 90-luvun alussa, ja minkä vuoksi taloa kutsutaan usein harhaan johtavaksi "Pierre Cardinin kuplapalatsiksi" ("Palais Bulles de Pierre Cardin"). Lovagilla oli suomalainen äiti ja hänen isänsä oli venäläinen.


title: Paweł Łukaszewski

text: Paweł Łukaszewski (s. 19. syyskuuta 1968 Tšekkoslovakia) on puolalainen kuoromusiikkiin erikoistunut säveltäjä. Tutkija Adrian Thomasin mukaan tyyllisesti "Paweł Łukaszewski [on] ennen kaikkea tunnettu määrätietoisen antimodernista sakraalista koraalimusiikistaan."


title: Paweł Łukaszewski

text: Łukaszewski on myös aktiivinen orkesterin ja kuoron johtaja Varsovan Musica Sacra -kuorossa. Hänen töitään on äänitetty yli viidellekymmenelle albumille. Łukaszewski toimi säveltäjänä Varsovan filharmoniselle orkesterille kautena 2011–2012. Hän on sävellyksen professori Frederic Chopin -yliopistossa ja Szczecin taideakatemiassa.


title: Paweł Łukaszewski

text: Kolme hänen sävellyksiään sisältävistä CD-levyistä on voittanut Fryderyk-palkinnon vuosina 1999, 2008 ja 2011. Hän voitti Fryderyk-palkinnon kaksi kertaa vuosina 2005 ja 2011 myös Musica Sacran johtajana.


title: Paweł Łukaszewski

text: Łukaszewskin isä Wojciech Łukaszewski sekä hänen veljensä Marcin Łukaszewski ovat niin ikään säveltäjiä.


title: Tomasz Makowski

text: Tomasz Artur Makowski (IPA [ˈtɔmaʃ ˈartur maˈkɔfsci], s. 1970) on puolalainen kirjastonhoitaja ja historioitsija sekä vuodesta 2007 lähtien Puolan kansalliskirjaston johtaja. Hän on myös luennoija Kardinaali Stefan Wyszyński Yliopistossa (UKSW). Kirjoitti kolme kirjaa ja lukuisia artikkeleita.


title: Pompeijin viimeiset päivät ja häviö

text: Pompeijin viimeiset päivät ja häviö () on vuonna 1913 valmistunut italialainen mykkäelokuva. Edward Bulwer-Lyttonin romaaniin perustuvan elokuvan on ohjannut Eleuterio Rodolfi.


title: Pompeijin viimeiset päivät ja häviö

text: Eletään vuotta 79 Pompeijissa. Egyptiläinen pappi Arbaces tavoittelee kaunista kreikkalaistyttyöä Jonea, joka rakastaa komeaa patriisia Glaucusta. Glaucus ottaa suojiinsa sokean orjan Nydian, joka pian ihastuu isäntäänsä. Mustasukkainen Nydia saa Arbacekselta lemmenjuomaa, joka tekee Glaucuksen hulluksi. Arbaces tappaa häntä arvostelleen Apoecideksen ja syyttää murhasta Glaucusta. Glaucus tuomitaan heitettäväksi sirkuksen leijonille, mutta Vesuviuksen purkautuessa Nydia auttaa hänet ja Jonen pakoon.


title: Pompeijin viimeiset päivät ja häviö

text: "Pompeijin viimeiset päivät ja häviö" oli Ambrosio Filmin vastine Cinesin historia-aiheiselle suurelokuvalle "Quo vadis?" (1913). Yhtiö oli tuottanut myös Bulwer-Lytton romaanin edellisen elokuvasovituksen, Luigi Maggin ohjaaman "Pompeijin viimeiset päivät" vuonna 1908. Vuoden 1913 version ohjaajaksi mainitaan eräissä lähteissä Mario Caserini, joka oli vuoden 1912 lopussa siirtynyt Ambrosiolta Gloria Filmsille ja suunnitteli siellä omia "Pompeijin viimeisiä päiviään".


title: Pompeijin viimeiset päivät ja häviö

text: Elokuva oli aikansa suurtuotanto, jonka kuvauksiin kerrottiin osallistuneen 5 000 avustajaa. Sen alkuperäismusiikin sävelsi Carlo Graziani Walter. Jäykähkösti kerrottu kolmiodraama muuttuu loppua kohti nopeatempoiseksi väkijoukkojen ja luonnonmullistusten spektaakkeliksi. Näyttelijätyöskentely on varsin hillittyä ja kuvailmaisu perustuu liikkumattomalla kameralla otettuihin yleis- ja kokokuviin. Mukana on ajalle tyypillistä symbolismia ja siihen liittyviä esoteerisia aineksia.


title: Pompeijin viimeiset päivät ja häviö

text: "Pompeijin viimeiset päivät ja häviö" oli valtava yleisö- ja arvostelumenestys eri puolilla maailmaa. Katsojiin tekivät erityisen vaikutuksen mahtava tulivuorenpurkaus ja Fernanda Negri Pougetin herkkä tulkinta Nydiana. Yhdysvalloissa levitysoikeudet osti George Kleine, jonka kerrottiin maksaneen niistä 250 000 dollaria. Elokuvan mainoskampanjaa käytti hyväkseen Ernesto Maria Pasquali, joka julkaisi Bulwer-Lyttonin romaanista oman versionsa nimellä "Jone o Gli ultimi giorni di Pompei". Seurannut oikeusjuttu kääntyi lopulta Arturo Ambrosion tappioksi. Gloria Filmsin Mario Caserini päätti vetäytyä kilpailusta ja käyttää jo kuvaamansa materiaalin seuraavana vuonna julkaistussa elokuvassa "Nerone e Agrippina".


title: Pompeijin viimeiset päivät ja häviö

text: Elokuvaa esitettiin Suomessa syksyllä 1913. Tampereella nähtiin samaan aikaan ja lähes samalla nimellä myös Pasqualin elokuva, jonka lehtimainoksessa kehuttiin olevan pitempi ja kalliimpi. "Kansan Lehden" toimittajan mukaan Pasqualin sovituksen alkupuoli oli sujuvampi, kun taas Pompeijin tuhoutuminen oli esitetty Ambrosion elokuvassa luonnollisemmin ja yksityiskohtaisemmin. "Tampereen Sanomissa" todettiin, että ”Pompeijin häviö on viime päivinä järkyttänyt tamperelaisten mieliä melkein yhtä paljon kuin se aikoinaan järkytti tuon kuuluksi tulleen kaupungin asukkaita”. Arvostelijan mukaan elokuvan ”maisemat ja kuvaelmat ovat harvinaisen kauniita ja kaupungin tuhoutuminen teki vallan suuremmoisen vaikutuksen”.


title: Pompeijin viimeiset päivät ja häviö

text: "Pompeijin viimeisistä päivistä" on säilynyt useita kopioita. Se on restauroitu Torinon elokuvamuseon ja Bolognan elokuva-arkiston yhteistyönä vuonna 2006. Vanhempi DVD:llä julkaistu versio on sekin teknisesti hyvätasoinen.


title: Saint-Bonnet-le-Froid

text: Saint-Bonnet-le-Froid on kunta Ranskassa Haute-Loiren departementissa Auvergne-Rhône-Alpesin alueella.


title: Saint-Bonnet-le-Froid

text: Kunta isännöi vuosittain yhtä Monte Carlo -rallin tunnetuinta etappia. Ansioitunut kokki Régis Marcon on syntynyt Saint-Bonnet-le-Froidissa.


title: Nivalan vesitorni

text: Nivalan vesitorni on Nivalassa sijaitseva vesitorni. Sen korkeus on 36 metriä.


title: Nivalan vesitorni

text: Nivalan vesitorni on ollut perinteisesti kesäisin avoinna yleisölle. Kesällä 2017 keskustassa toimi myös Vesitornin kahvila.


title: Aleksandr Raskatov

text: Aleksandr Mihailovitš Raskatov (Алекса́ндр Миха́йлович Раска́тов; s. 9. maaliskuuta 1953) on venäläinen säveltäjä.


title: Aleksandr Raskatov

text: Aleksandr Raskatov oli johtava toimittaja Krokodil-lehdessä ja opiskeli sävellystä Albert Lemanin ja Tihon Hrennikovin oppilaan Moskovan konservatoriossa. Raskatov oli jäsen Neuvostoliiton säveltäjien unionissa. Neuvostoliiton romahtamisen jälkeen hän on kuulunut Venäjän säveltäjien unioniin. 1990-luvun alussa hän muutti Saksaan ja vuonna 2004 Ranskaan.


title: Aleksandr Raskatov

text: Raskatovin musiikki on saanut vaikutteita muun muassa Modest Mussorgskilta ja Anton Weberniltä. Monet hänen töistään perustuvat venäläisten runoilijoiden kuten Aleksandr Blokin tai Joseph Brodskyn teksteihin. Hänen alttoviulukonserttonsa 'Path-Put-Chemin-Weg' oli tilaustyö Juri Bašmetin ja Valeri Gergijevin 50-vuotissyntymäpäiville ja ensiesitettiin Le Chatelet'ssä tammikuussa 2003. Dokumenttifilmi esityksestä esitettiin Hollannin kansallisella TV-kanavalla (NTR).


title: Aleksandr Raskatov

text: Irina Schnittke, säveltäjä Alfred Schnittken leski antoi Raskatoville luottotehtävän rekonstruoida Schnittken yhdeksäs sinfonia, joka valmistui vuonna 2007.


title: Aleksandr Raskatov

text: Vuonna 201 hänen oopperansa ”Koiran sydän” ensiesitettiin Hollannin kansallisoopperan toimesta Amsterdamissa yhteistyössä Englannin kansallisoopperan kanssa, missä se esitettiin lokakuussa 2010. Simon McBurneyn tuotanto esitettiin myös Milanon La Scalassa vuonna 2013 Opéra National de Lyon'issa vuonna 2014.


title: Aleksandr Raskatov

text: Eräs hänen viimeaikaisista teoksistaan 'A White Nights Dream' ensiesitettiin Royal Festival Hallissa Lontoossa syyskuussa 2011. Tämä johti toiseen tilausteokseen ”Green Mass”, joka ensiesitettiin niin ikään Vladimir Jurowskin johtaman Lontoon filharmonisen orkesterin ja Cambridgen Clare Collgen kuoron esittämänä vuonna 2016.


title: Saint-Félicien (Ardèche)

text: Saint-Félicien on kunta kaakkoisessa Ranskassa Ardèchen departementissa Auvergne-Rhône-Alpesin alueella.


title: Saint-Félicien (Ardèche)

text: Kunta on suuren pyöräilytapahtuman Ardéchoisen lähtöpaikka. Tapahtumassa on vuosittain noin 15 000 osallistujaa.


title: Franz Ferdinandin diskografia

text: Tämä on skotlantilaisen rockyhtye Franz Ferdinandin diskografia.


title: Franz Ferdinandin diskografia

text: Listasijoitusten lähde:


title: Franz Ferdinandin diskografia

text: Muiden artistien remixaamia kappaleita Franz Ferdinandin virallisilla julkaisuilla


title: Yrityskoko

text: Yrityskoko määritellään tilanteesta riippuen eri tavoin. Tavallista on luokitella yritykset suuriin, keskisuuriin, pieniin ja mikroyrityksiin.


title: Yrityskoko

text: PK-yrityksiä ovat mikroyritykset, pienet yritykset ja keskisuuret yritykset. Jos yritys ei täytä PK-yrityksen määritelmää, siitä voidaan käyttää nimitystä "suuri yritys" tai "suuryritys".


title: Yrityskoko

text: Suomessa on käytössä kolme yleistä yritysten kokoluokitusta. Yksinkertaisin luokitus perustuu vain yrityksen henkilöstömäärään. Toinen luokitus ottaa huomioon myös liikevaihdon ja taseen koon. Kirjanpidossa on oma kokoluokituksensa.


title: Yrityskoko

text: Euroopan Unionin komission mukaan PK-yrityksiin kuuluvat pienet, keskisuuret ja mikroyritykset alla olevien kriteereiden mukaisesti. Tilastokeskus käyttää samaa määritelmää.Lisäksi yrityksen tulee olla "riippumaton" muista yrityksistä. Riippumattomuuskriteerin avulla mitataan, onko yrityksillä osakkuuksia, joihin liittyy määräysvaltaa tai ovatko ne sidoksissa toisiin yrityksiin. Yritys on riippumaton, ellei mikään suurempi yritys tai yrityskonserni (joukko useita yrityksiä) omista sen pääomasta tai äänivaltaisista osakkeista neljännesosaa (25%) tai enempää. Jos yritys ei ole riippumaton, yrityksen tietoihin lisätään kaikki tai ainakin prosenttiosuus sen omistusyhteys- tai sidosyritysten henkilöstömäärästä ja talousluvuista.


title: Yrityskoko

text: "Henkilöstö" ilmoitetaan vuosityöyksikköinä: koko vuoden työskennellyt kokopäiväinen työntekijä lasketaan yhdeksi yksiköksi, osa-aikaisesti tai osan vuotta työskennellyt yhden yksikön osaksi. Henkilöstöön luetaan palkansaajat ja palkansaajiin rinnastettavat henkilöt. Siihen luetaan myös yrityksen johtamiseen osallistuvat omistajat ja yrityksessä työskentelevät yhtiökumppanit, jotka saavat yritykseltä rahamääräisiä etuja.


title: Yrityskoko

text: Yritykseksi katsotaan komission suosituksen mukaan taloudellista toimintaa harjoittava yksikkö. Yhtiömuoto ei ole ratkaiseva, vaan yritykseksi voidaan katsoa mm. yksin, perheen voimin, henkilöyhtiönä tai yhdistyksenä harjoitettava taloudellinen toiminta. Henkilöstömäärä ja talousluvut lasketaan vuosittain käyttämällä edellisen tilikauden tietoja tilinpäätöshetkellä. Yritys siirtyy kokoluokasta toiseen vasta, kun kokorajojen ylitys tai alitus toistuu kahtena peräkkäisenä tilivuotena.


title: Yrityskoko

text: Toisinaan käytetään yksinkertaisempaa, vain henkilöstön lukumäärään perustuvaa kokoluokitusta. Myös tässä luokituksessa PK-yrityksiin luetaan pienet, keskisuuret ja mikroyritykset.


title: Yrityskoko

text: Mikroyrityksen kokoraja ei ole täysin vakiintunut. Tilastokeskus on käyttänyt henkilöstömäärän rajana myös alle 5 henkeä.


title: Yrityskoko

text: Kirjanpidossa käytetään poikkeavaa kokoluokitusta. Suomen kirjanpitolaki luokittelee kirjanpitovelvolliset suur-, pien- ja mikroyrityksiin seuraavan taulukon mukaisesti.


title: Yrityskoko

text: Kirjanpidossa mikroyritys on samalla myös pienyritys. Jos yritys ei ole suur-, pien- eikä mikroyritys, sille ei ole kirjanpitolaissa erityistä nimeä. Raja-arvoja tarkastellaan tilinpäätöspäivänä. Jotta yritys katsotaan pien- tai mikroyritykseksi, arvojen on "alituttava" kahdella viimeksi päättyneellä tilikaudella. Jotta yritys katsotaan suuryritykseksi, raja-arvojen on vastaavasti "ylityttävä". Kirjanpitosäännökset ovat sitä tiukemmat, mitä suuremmasta yrityksestä on kyse.


title: Yrityskoko

text: Kirjanpitolaissa ei ole käsitteitä pk-yritys tai keskisuuri yritys.


title: Yrityskoko

text: Suomessa toimi vuonna 2012 yhteensä 315 566 PK-yritystä, mikä käsitti 98 % kaikista suomalaisista yrityksistä. Yli puolet yritysten yhteenlasketusta henkilöstöstä työskenteli PK-yrityksissä.


title: Yrityskoko

text: Luvut kattavat kaikki liiketoimintaa harjoittaneet yritykset sekä ne maatalousyritykset, joiden liikevaihto ylitti tilastorajan.


title: Yrityskoko

text: Kun yritykset luokitellaan vain henkilöstömäärän mukaan ottamatta huomioon niiden liikevaihtoa ja taseen loppusummaa, suuryritysten määrä on pieni. Vähintään 250 henkeä työllistäviä suuryrityksiä oli Suomessa 572 vuonna 2015. Ne työllistivät yhteensä noin 470 000 henkeä. Suuryritysten lukumäärä ja niiden henkilöstömäärä ovat olleet laskussa 2008–2015. Alle 10 henkeä työllistävien mikroyritysten kappalemäärä (340 870 vuonna 2015) on ollut nousussa, mutta samaan aikaan niiden keskikoko on pienentynyt ja yhteenlaskettu henkilöstömäärä laskenut (386 488 henkeä vuonna 2015).


title: Tain-l'Hermitage

text: Tain-l'Hermitage on kunta itäisessä Ranskassa Drômen departementissa Auvergne-Rhône-Alpesin alueella. Se sijaitsee Rhône-joen varrella.


title: Tain-l'Hermitage

text: Kunta on ollut tunnettua viinintuotantoseutua jo roomalaisten aikaan. Joen varrella olevilla rinteillä kypsyy nykyään laadukkaita AOC -viinejä. Kunnassa on myös Valrhona -suklaatehdas.


title: Formoteroli

text: Formoteroli (CHNO) on aromaattinen orgaaninen yhdiste. Yhdistettä voidaan käyttää lääketieteessä keuhkoputkia laajentavana lääkeaineena astman ja keuhkoahtaumataudin hoidossa.


title: Formoteroli

text: Formoterolia käytetään yleensä fumaraattisuolan dihydraattina, joka on kiteistä ainetta. Lääkeaine vaikuttaa sitoutumalla β-adenergisiin reseptoreihin ja on sen agonisti eli aktivoi sitä. Tämän seurauksena keuhkoputkia ympäröivä sileä lihaskudos rentoutuu ja keuhkoputket pääsevät laajenemaan. Formoterolin vaikutus alkaa noin 5 minuutin kuluttua lääkkeen oton jälkeen ja kestää noin 12 tuntia. Se kuuluu siis pitkävaikutteisiin β-reseptorien agonisteihin. Formoteroli on kiraalinen yhdiste, jota myydään joko (R,R)- ja (S,S)-enantiomeerejä sisältävänä raseemisena seoksena tai pelkkänä (R,R)-enantiomeerina eli arformoterolina. (R,R)-enantiomeeri on lääkeaineena noin 1000 kertaa (S,S)-enantiomeeria tehokkaampi. Formoterolia käytetään inhalaattoreissa erityisesti vaikean ja keskivaikean astman hoidossa yhdessä glukokortikoidien kanssa.


title: Formoteroli

text: Formoterolin aiheuttamia haittavaikutuksia voivat olla pääkipu, väsymys, nenän tukkoisuus, vatsakivut ja hunovointisuus.


title: Formoteroli

text: Formoterolin synteesin ensimmäisiss vaiheissa p-hydroksiasetofenoni nitrataan ja hydroksyyliryhmä suojataan bentsyylieetterinä. Seuraavassa vaiheessa suoritetaan bromaus ja tässä reaktiossa muodostuva tuote reagoi N-bentsyyli-1-(4-metoksifenyyli)propan-2-amiinin kanssa. Tämän jälkeen nitroryhmä pelkistetään raudan avulla aminoryhmäksi ja karbonyyliryhmä natriumboorihydridin avulla hydroksyyliryhmäksi. Seuraavaksi yhdiste reagoi muurahaishapon kanssa ja suojaryhminä toimivat bentsyyliryhmät poistetaan vedyttämällä. Näin muodostuu raseeminen seos. On myös kehitetty asymmetrinen synteesimenetelmä, jossa muodostuu ainoastaan formoterolin (R,R)-enantiomeeria.


title: Crozes-Hermitage

text: Crozes-Hermitage on kunta itäisessä Ranskassa Drômen departementissa Auvergne-Rhône-Alpesin alueella.


title: Crozes-Hermitage

text: Kunta sijaitsee Rhône-joen laaksossa. Se on ollut tunnettua viinintuotantoseutua ja alueen viinit saivat AOC statuksen jo vuonna 1937.


title: Turun vastaanottokeskus

text: Turun vastaanottokeskus on Varsinais-Suomessa toimiva, Suomen Punaisen Ristin ylläpitämä turvapaikanhakijoiden vastaanottokeskus, johon kuuluu kolme yksikköä: Turun Pansion, Punkalaitumen ja Halikon toimipisteet. Vuoteen 2017 asti toimi vastaanottokeskus myös Laitilassa.


title: Turun vastaanottokeskus

text: Pansion toimipiste on pysyvissä tiloissa toimiva yksikkö, jossa on paikkoja 225 henkilölle.


title: Turun vastaanottokeskus

text: Turun vastaanottokeskuksessa on annettu tehostettua tukea erityisen haastaville turvapaikanhakijoille, joilla on on mielenterveys- tai päihdeongelmia, tai jotka käyttäytyvät aggressiivisesti tai erityisen häiritsevästi muita vastaanottokeskuksen asukkaita tai työntekijöitä kohtaan.


title: Turun vastaanottokeskus

text: Vuoden 2017 Turun veitsi-iskun tekijä asui Pansion vastaanottokeskuksessa.


title: Itävallan naisten maahockeymaajoukkue

text: Itävallan naisten maahockeymaajoukkue edustaa Itävaltaa naisten maahockeyn maaotteluissa.


title: Itävallan naisten maahockeymaajoukkue

text: Itävallan naisjoukkue osallistui 1970- ja 1980-luvuilla useisiin arvokilpailuihin, muun muassa boikottien rasittamaan Moskovan olympiaturnaukseen 1980, jossa maa sijoittui kuuden joukkueen joukossa viidenneksi. Sisähockeyssä Itävalta on pelannut useissa MM- ja EM-kilpailuissa ja saavuttanut EM-pronssia vuonna 1998.


title: Itävallan naisten maahockeymaajoukkue

text: Kesäolympialaiset


title: Itävallan naisten maahockeymaajoukkue

text: MM-kilpailut


title: Itävallan naisten maahockeymaajoukkue

text: EM-kilpailut


title: Hartwig Hausdorf

text: Hartwig Hausdorf (s. 11. joulukuuta 1955) on saksalainen matkailuyrittäjä ja rajatietokirjailija.


title: Hartwig Hausdorf

text: Hausdorf opiskeli Münchenin ammattikorkeakoulussa turismia. Vuodesta 1994 lähtien hän on julkaisut kymmeniä rajatietokirjoja, joissa usein toistuvia teemoja ovat avaruusolioiden vierailut Maassa. Hausdorfin mukaan monet historialliset monumentit ovat sellaisia, että alkukantaiset kansat eivät ole niitä voineet rakentaa, vaan niiden täytyy olla muinaisten avaruusolioiden vierailujen tulosta. Hausdorf järjestää ryhmämatkoja tällaisiin kohteisiin. Hausdorf sai kotimaansa ulkopuolellakin julkisuutta vuonna 2010 epäilemällä, että avaruusoliot ovat kaapanneet Voyager II -luotaimen.


title: Nerijus Ališauskas

text: Nerijus Ališauskas (s. 6. kesäkuuta 1991 Elektrėnai, Liettua) on liettualainen jääkiekkopuolustaja, joka edustaa KHL:n latvialaisjoukkue Dinamo Riikaa. Hän laukoo oikealta.


title: Nerijus Ališauskas

text: Ališauskas on SC Energijan kasvatti. Hän debytoi seuran miesten kakkosjoukkueessa 16-vuotiaana Liettuan pääsarjassa kaudella 2006–2007. Kaudeksi 2007–2008 Ališauskas siirtyi Latviaan HK Liepājas Metalurgsin organisaatioon. Hän pelasi kauden aikana seuran miesten joukkueessa Latvian pääsarjassa 14 runkosarjaottelua tehden yhden maalin. Ališauskas voitti Latvian Cupin. Kaudeksi 2009–2010 Metalurgs siirtyi pelaamaan Valko-Venäjän Ekstraligaa. Ališauskas voitti joukkueen sisäisen tehotilaston lukemalla +3. Hän edusti Metalurgsia kauden aikana myös Continental Cupissa, joten myös seuraavalla kaudella 2010–2011. Ališauskas voitti samalla kaudella myös seuran kakkosjoukkueessa Latvian-mestaruuden.


title: Nerijus Ališauskas

text: Kuuden Metalurgsissa vietetyn vuoden jälkeen Ališauskas siirtyi kaudeksi 2013–2014 Saksan kolmanneksi korkeimmalle sarjatasolle Oberliga-joukkue EV Füsseniin. Kaudeksi 2014–2015 hän siirtyi Kazakstanin mestaruussarjassa pelaavan HK Almatyn riveihin. Ališauskas oli joukkueen toiseksi paras pistemies Aleksandr Trofimovin jälkeen tehoilla 17+18=35, joilla hän voitti koko sarjan puolustajien maalipörssin ja sijoittui puolustajien pistepörssissä toiseksi edellään vain Arlan Kokshetaun Dušan Devečka. Pudotuspeleissä Ališauskas voitti Almatyn sisäisen tehotilaston lukemalla +6.


title: Nerijus Ališauskas

text: Kaudeksi 2015–2016 Ališauskas siirtyi VHL:n kazakstanilaisjoukkue Saryarka Karagandaan. Hän jakoi joukkueen sisäisen tehotilaston voiton Pavel Mahanovskin kanssa lukemalla +18. Kaudella 2016–2017 Ališauskas oli tehoilla 4+15=19 Saryarkan tehokkain puolustaja sekä jakoi sisäisen syöttöpörssin voiton Danil Jerdakovin kanssa ja sijoittui sisäisessä pistepörssissä kolmanneksi. Hän jakoi koko VHL:n puolustajien pistepörssin viidennen sijan Torpedo Ust-Kamenogorskin Leonid Metalnikovin kanssa. Ališauskas voitti myös Saryarkan sisäisen tehotilaston lukemalla +20 ja jakoi koko liigan puolustajien tehotilaston voiton Torpedo Ust-Kamenogorskin Jordon Southornin kanssa. Hänet valittiin VHL:n viikon 52 parhaaksi puolustajaksi. Ališauskas vahvisti molempien VHL-kausiensa päätteeksi myös HK Temirtaun joukkuetta Kazakstanin mestaruussarjassa. Keväällä 2017 hän eteni joukkueen kanssa finaaleihin saakka, mutta mestaruuden vei kuitenkin Nomad Astana otteluvoitoin 4-3.


title: Nerijus Ališauskas

text: Heinäkuussa 2017 Ališauskas siirtyi try-outille KHL:n latvialaisjoukkue Dinamo Riikaan. Elokuussa hän sai joukkueeseen kauden 2017–2018 kattavan jatkosopimuksen. Ennen Ališauskasia KHL:ssä on pelannut liettulaissyntyisistä pelaajista ainoastaan Darius Kasparaitis.


title: Nerijus Ališauskas

text: Ališauskas edusti Liettuaa I-divisioonan MM-kilpailuissa vuosina 2010 ja 2011, joista jälkimmäisessä turnauksessa hän toimi joukkueensa varakapteenina. Vuoden 2010 turnauksessa Ališauskas jakoi Liettuan sisäisen tehotilaston voiton Dovydas Kulevičiusin kanssa lukemalla +2. Hän pelasi myös IB-divisioonan MM-kilpailuissa vuosina 2013, 2014, 2015 ja 2016, joista kolme jälkimmäistä turnausta päättyi pronssiin. Vuoden 2015 turnauksessa Ališauskas oli Liettuan paras pistemies ja syöttäjä tehoilla 1+4=5, joilla hän jakoi turnauksen puolustajien pistepörssin voiton kolmen muun pelaajan kanssa. Vuoden 2016 turnauksessa Ališauskas oli joukkueensa paras maalintekijä ja hän jakoi sisäisen pistepörssin voiton Donatas Kumeliauskasin ja Arnoldas Bosasin kanssa tehoilla 3+2=5. Ališauskas voitti myös Liettuan sisäisen tehotilaston lukemalla +4. Hänet palkittiin joukkueen turnauksen parhaana pelaajana. Ališauskas pelasi myös Sotšin olympiakisojen 2014 karsinnoissa.


title: Nerijus Ališauskas

text: Ališauskas pelasi myös alle 20-vuotiaiden I-divisioonan vuosina 2008 ja 2011. Hän toimi jälkimmäisessä turnauksessa Liettuan kapteenina ja voitti joukkueen sisäisen piste- ja syöttöpörssin tehoilla 2+4=6. Ališauskas pelasi myös II-divisioonan MM-kilpailuissa vuosina 2009 ja 2010, joista jälkimmäinen turnaus päättyi B-lohkon kultaan ja sarjanousuun I-divisioonaan. Hän voitti turnauksen puolustajien syöttöpörssin viidellä syöttöpisteellään ja puolustajien tehotilaston lukemalla +10. Ališauskas valittiin turnauksen parhaaksi puolustajaksi.


title: Nerijus Ališauskas

text: Ališauskas pelasi myös alle 18-vuotiaiden I-divisioonan MM-kilpailuissa vuosina 2008 ja 2009. Hän jakoi neljällä syöttöpisteellään jälkimmäisen turnauksen puolustajien pistepörssin voiton kolmen muun pelaajan kanssa. Ališauskas valittiin Liettuan turnauksen parhaaksi pelaajaksi. Hän pelasi myös II-divisioonan MM-kilpailuissa vuonna 2007, jolloin Ališauskas voitti B-lohkon kultaa ja oli nostamassa joukkuettaan I-divisioonaan.


title: As You Were

text: As You Were on brittiläisen laulaja-lauluntekijä Liam Gallagherin esikoisalbumi. Albumin ovat tuottaneet Greg Kurstin ja Dan Grech-Marguerat, ja sen julkaisi 6. lokakuuta 2017 levy-yhtiö Warner Bros. Records.


title: As You Were

text: Albumi debytoi Britannian albumilistan ensimmäisellä sijalla, ja pysyi listalla yhteensä 13 viikkoa. Suomessa se nousi virallisen albumilistan sijalle 22, ja Yhdysvalloissa Billboard 200 -listan sijalle 30.


title: As You Were

text: Albumin virallinen kappalelista julkaistiin 29. kesäkuuta 2017.


title: Pattani (provinssi)

text: Pattani () on provinssi Thaimaan eteläosassa. Provinssin pinta-ala on 1 940,4 km² ja asukasluku 609 015 (2010). Alueen hallinnollinen keskus on Pattani.


title: Roi Et (provinssi)

text: Roi Et () on provinssi Isanin alueella Thaimaan koillisosassa. Provinssin pinta-ala on 8 299,4 km² ja asukasluku 1 084 985 (2010). Alueen hallinnollinen keskus on Roi Et.


title: Saint-Donat-sur-l'Herbasse

text: Saint-Donat-sur-l'Herbasse on kunta itäisessä Ranskassa Drômen departementissa Auvergne-Rhône-Alpesin alueella.


title: Saint-Donat-sur-l'Herbasse

text: Kunnan nähtävyyksiä on 1100-luvulta peräisin oleva Saint-Donatin kollegiaalinen kirkko ja luostari. Toisen maailmansodan aikana runoilija Louis Aragon pakeni vaimonsa runoilija Elsa Trioletin kanssa Saint-Donatiin.


title: Valbonnais

text:
Valbonnais on kunta itäisessä Ranskassa Isèren departementissa Auvergne-Rhône-Alpesin alueella. Se sijaitsee Écrinsin kansallispuiston laidalla.
Valbonnais oli keskijalla Alleman-suvun vahvaa hallinta-aluetta, joka oli entisen Dauphinén provinssin mahtavimpia sukuja. Kunnan nähtävyyksiä on kivinen "taikaneliö", johon on kirjoitettu latinaksi sanat Rotas Opera Tenet Arepo Sator. Kirjoitus on palindromi, jonka merkitys on jäänyt mysteeriksi.


title: Suomen evankelis-luterilaiset hiippakunnat

text: Suomen evankelis-luterilaisen kirkon hiippakuntaa johtaa piispa. Hiippakunnissa on kaksi toimielintä, tuomiokapituli ja hiippakuntavaltuusto. Tuomiokapituli johtaa hiippakunnan toimintaa ja sisältää sen hallintoviraston. Tuomiokapitulia johtaa hiippakunnan piispa. Tuomiokapitulin muodostavat piispa, tuomiokirkkoseurakunnan kirkkoherra eli tuomiorovasti, kaksi pappia, hiippakuntadekaani, lakimiesasessori ja yksi maallikkojäsen. Hiippakuntavaltuuston puheenjohtajalla on läsnäolo- ja puheoikeus. Tuomiokapitulin istunnon sihteerinä toimii yleensä notaari.


text: Hiippakunnan muodostavat rovastikuntiin jaetut seurakunnat, joilla on melko itsenäinen asema ja hallinto. Hiippakuntaa ja sen hallintoa johtaa piispa, joka myös valvoo seurakuntien ja pappien toimintaa. Piispat myös vihkivät pappeja tuomiokirkossa sekä tekevät käyntejä seurakuntiin. Piispan työhön kuuluu hengellistä ja sosiaalista työtä sekä hiippakunnan edustamista.


text:
Suomen evankelis-luterilaisella kirkolla on nykyään yhdeksän hiippakuntaa.
Suomen evankelis-luterilaiset hiippakunnat:


title: Suomen ortodoksiset hiippakunnat

text: Suomen ortodoksisessa kirkossa on kolme hiippakuntaa. Ortodoksisen kirkon hiippakuntaa johtaa Suomessa joko arkkipiispa tai metropoliitta.


title: HMCS Charlottetown

text: HMCS Charlottetown voi tarkoittaa seuraavia Kanadan laivaston aluksia:


title: Hirsijumi

text: Hirsijumi ("Hadrobregmus confusus") kuuluu puunkaivajien heimoon ja sen elinympäristönä on lahoava puu. Hirsijumin toukka on noin 4 mm pitkä, hyvin käyrä ja väriltään vaalea. Aikuinen hirsijumi on 4-5 mm pitkä kovakuoriainen, väriltään harmaanruskea tai punertava. Etuselässä hirsijumilla on keskellä heikko kohouma ja sen etuselän takanurkat ovat terävät. Peitinsiivissä sillä on voimakkaat, selvästi erottuvat pisterivit. Hirsijumi elää kosteassa ja lahoavassa puussa, mutta ei siedä esimerkiksi kuivaa keskuslämmitysilmaa. Tämän vuoksi hirsijumi elää yleensä vanhoissa hirsirakennuksissa, erityisesti kosteimmissa alimmissa hirsissä tai kylmissä ullakkotiloissa ja kylmillään pidetyissä hirsirakennuksissa. Hirsijumi elää sekä havu- että lehtipuilla. Rakennuksissa hirsijumi on lähes yhtä yleinen laji kuin kuolemankello ("Hadrobregmus pertinax"). Hirsijumin levinneisyysalue ulottuu Suomessa Rovaniemen korkeudelle asti.


title: Dragiša Cvetković

text: Dragiša Cvetković (15. joulukuuta 1893 Niš – 18. helmikuuta 1969 Pariisi) oli serbialainen poliitikko. Hän toimi Jugoslavian kuningaskunnan pääministerinä vuosina 1939–1941. Toisen maailmansodan jälkeen hän oli pakolaisena Ranskassa kuolemaansa asti.


title: Dragiša Cvetković

text: Dragiša Cvetković kouluttautui ennen ensimmäistä maailmansotaa Sveitsissä, jossa hän luki teknisiä tieteitä ja lakia. Hän aloitti uransa toimittajana kotiseudullaan Nišissä paikallisessa päivälehdessä. Myöhemmin hänet valittiin paikkakunnan pormestariksi ja edelleen kansanedustajaksi. Ministeriura alkoi vuonna 1927 vastuualueena uskontoasiat. Vuonna 1935 hänestä tuli Milan Stojadinovićin hallituksen sosiaali- ja terveysministeriksi ja myöhemmin oikeusministeriksi. Helmikuussa 1939 Cvetkovićista tuli pääministeri Stojadinovićin seuraajana.


title: Dragiša Cvetković

text: Cvetkovićin hallituksen virkaanastumisen ajankohta oli haastava niin sisä- kuin ulkopoliittisesti. Sisäpolitiikassa prinssihallitsijana Paul oli joutunut ottamaan kantaa Jugoslaviaa repineeseen kansallisuuksien ristiriitoihin noustessaan valtaan serkkunsa kuningas Aleksanterin syksyllä 1934 tapahtuneen salamurhan jälkeen. Erityisesti hallitsevien serbien ja itsensä alistetuiksi kokeneitten kroaattien välillä oli jännitettä, jota salamurhatun kuningas Aleksanterin vuonna 1929 tapahtunut diktaattoriksi julistaminen ei ollut vähentänyt. Prinssi Paulin asenne oli suvaitsevaisempi kuin edeltäjänsä Aleksanterin. Hän pelkäsi Kroatian tilaisuuden tullen eroavan Jugoslaviasta, jonka vuoksi hän antoi pääministeri Cvetkovićin neuvotella kroaattien kanssa uuden, liittovaltion luoneen perustuslain, jossa Kroatian provinssi eli Kroatian Banovina sai autonomisen aseman. Tämän niin sanotun Cvetković–Maček-sopimuksen pohjalta syntynyt perustuslaki astui voimaan elokuussa 1939.


title: Dragiša Cvetković

text: Ulkopolitiikassa akselivallat eli Adolf Hitlerin johtama Saksa ja Benito Mussolinin johtama Italia olivat lisänneet valtaansa keskisessä Euroopassa. Aluejärjestelyitä oli tehty. Cvetković oli edeltäjäänsä Stojadinovićiin verrattuna pidättyvämpi suhteissaan akselivaltoihin. Samanaikaisesti akselivallat painostivat Jugoslaviaa liittymään kolmen vallan sopimukseen. Toisen maailmansodan syttyminen syyskuussa 1939 teki tilanteesta entistä jännittyneemmän. Pääministeri Cvetković allekirjoitti kolmen vallan sopimuksen akselivaltojen kanssa Wienissä 25. maaliskuuta 1941 saatuaan vakuutuksen, ettei Jugoslavian tarvitsisi osallistua sotaan eikä myöntää kauttakulkuoikeutta vieraille joukoille.


title: Dragiša Cvetković

text: Jo ennen kuin pääministeri palasi Belgradiin, puhkesi Jugoslaviassa mellakoita. Kansannousun tukema sotilasvallankaappaus syrjäytti 27. maaliskuuta 1941 akselivalloille ystävällisen Cvetkovićin hallituksen ja prinssihallitsija Paulin vallasta. Valtaan nousi täysi-ikäiseksi julistettu kuningas Pietari II ja pääministeriksi kenraali Dušan Simović. Cvetković oli hetken vallankaappauksen jälkeen vangittuna, mutta vapautettiin. Saksa miehitti Jugoslavian huhtikuuhun 1941 mennessä, ja maa jaettiin osiin sekä alueita luovutettiin ympäröiville valtioille.


title: Dragiša Cvetković

text: Saksan miehitysvallan aikana Cvetković pidätettiin kahteen otteeseen ja vietiin Banjican leirille, jossa hän joutui olemaan kaikkiaan kahden ja puolen kuukauden ajan. Maailmansodan loppuvaiheessa syyskuussa 1944 hän pakeni Bulgariaan ja sieltä edelleen Turkkiin. Sen jälkeen matka jatkui Turkin Istanbulista, Roomaan ja edelleen Pariisiin.


title: Dragiša Cvetković

text: Maailmansodan jälkeen kommunistit ottivat Jugoslaviassa vallan Josip Broz Titon johdolla. Cvetković tuomittiin poissaolevana kansakunnan viholliseksi ja solmimansa kolmen vallan sopimuksen vuoksi myös sotarikolliseksi. Hän toimi Ranskasta käsin ja pyrki tuomaan keskusteluun kolmen vallan sopimuksen merkityksen, sillä sen kumoaminen oli johtanut 1,8 miljoonan jugoslaavin kuolemaan maailmansodan aikana.


title: Dragiša Cvetković

text: Cvetković asui Pariisissa kuolemaansa asti vuonna 1969. Hänet haudattiin Pariisin lähellä sotilashautausmaalle sen serbialaiseen osaan, jonne oli haudattu myös kenraali Petar Živković ja entinen pääministeri Bogoljub Jevtić. Kommunistivallan kaaduttua Jugoslaviassa Cvetkovićin kotiseudulla Nišin alueen korkein oikeus purki syyskuussa 2009 kommunistihallituksen vuonna 1945 tekemän sotarikostuomion, jonka perusteena oli Cvetkovićin solmima kolmen vallan sopimus. Purkutuomiossa todettiin, että Cvetković oli valtuutettu neuvottelemaan akselivaltojen kanssa taatakseen Jugoslavian alueellisen koskemattomuuden ja pysymisen sotatoimien ulkopuolella.


title: Cambrils

text: Cambrils on kunta Tarragonan maakunnassa Espanjassa. Cambrils sijaitsee "Kultaisella rannikolla" (kat. Costa Daurada, esp. Costa Dorada) Välimeren rannalla. Vuoden 2016 alussa väkiluku oli 33 273.


title: Cambrils

text: Cambrils on vanha kalastajakylä. Kalastus ja maanviljely ovat edelleen tärkeitä elinkeinoja turismin ohella. Cambrilsin edustalla on useita hiekkarantoja.


title: Teuvo Nurmi

text: Teuvo Nurmi (19. elokuuta 1937 Oulainen – 19. elokuuta 2016 Kuusankoski) oli suomalainen päätoimittaja ja nimimerkkiä Teutori käyttänyt pakinoitsija.


title: Teuvo Nurmi

text: Nurmi aloitti toimittajan uransa Kokkola- ja Kalajokilaakso-lehdissä. Hän oli sitten muun muassa Pohjolan Sanomien aluetoimittajana Kemissä ja Rovaniemellä sekä Etelä-Suomen Sanomien Heinolan aluetoimittajana. Nurmi oli vuodesta 1969 alkaen Kuusankosken Sanomien päätoimittajana 14 vuoden ajan ja sen jälkeen Etelä-Suomen Sanomien Itä-Hämeen aluetoimittajana Hartolassa. Somero-lehden päätoimittajana Nurmi oli vuosina 1983–1999.


title: Agrippina, Neron äiti

text: Agrippina, Neron äiti () on vuonna 1911 valmistunut italialainen mykkäelokuva. Enrico Guazzonin ohjaaman historiallisen elokuvan pääosaa esittää Maria Gasparini.


title: Agrippina, Neron äiti

text: Claudiuksen kuoltua Agrippina tekee pojastaan Nerosta keisarin. Kun Nero hylkää vaimonsa Octavian ja antautuu Poppean vaikutuksen alaiseksi, Agrippina ja Nero riitautuvat ja Nero myrkyttää kilpailijansa Britannicuksen. Agrippina pakenee palatsista ja joutuu Neron järjestämään veneonnettomuuteen. Kun sotilaat saapuvat tappamaan häntä, Agrippina kehoittaa heitä rankaisemaan häntä Neron kaltaisen hirviön synnyttämisestä.